text:
Na o Kile wa kwa ka Right Whale?
Ngwaga le ngwaga go thoma ka July, di-right whale (Eubalaena australis) tše tshadi tša karolong ya ka borwa ya lefase di fihla lebopong la ka borwa la Santa Catarina, Brazil. Di sepela dikhilomithara tše dikete go tšwa mafelong a lehlwa a ka borwa gore di tle di tswale le go fepa bana ba tšona moo go se nago meetse a mantši. Badudi ba moo le baeti ba fetša dikgwedi tše dintši ba thabela go bona di-whale le bana ba tšona di iketlile goba di bapala ka lethabo lewatleng! *
Diphedi tše Dikgolo tša ka Meetseng tša go Kgahliša
Whale ya tshadi e ka ba botelele bja dimithara tše 16, moo e ka lekanago le pese ya krostina gomme ya kala ditone tše ka fihlago go tše 80. Mmele wa yona o mogolo gantši ke o moso gomme ka dinako tše dingwe o ba le mebalana e mešweu dimpeng. Hlogo ya yona ke e kgolo kudu gomme ke kotara ya botelele bja mmele wa yona. Molomo wa yona ke o motelele e bile o kobegile. Whale ye ga e na lephego la mokokotlong go fapana le mehuta e mengwe. Ge e ruthela pele, e iša mosela wa yona wa sephara o nago le mosehlo godimo le fase go e na le go o iša ka mathoko bjalo ka ge dihlapi di dira. Ge e sokologela lehlakoreng le lengwe, e šikinya maphego a yona. Se se swana le tsela yeo sefofane se sepedišwago ka gona.
Se se makatšago ke gore, le ge di-right whale di na le mmele o mogolo, di kgona go fofa ka tsela e kgahlišago. O ka di bona di sesa, mosela wa tšona o tšweletše ka ntle ga meetse ka nako e telele; di tswikinya mosela, di o emišetša godimo gomme tša o bethantšha ka meetseng ka matla; e bile di fofa, di etšwa ka meetseng gomme tša boa ka matla a magolo moo e lego gore motho a ka bona meetse a eya godimo a le kgole.
Dibopego tša Mmele tša Moswananoši
Hlogong ya yona le go e dikologa, right whale e na le matlalwana a mašweu goba a serolwana ao a omeletšego (di-callosity) ao a khupeditšwego ke dihlotswana tša diphedi tše dinyenyane tša magapi a thata (di-crustacean) tšeo di tsebjago e le dinta tša di-whale. Karina Groch yo e lego molomaganyi wa Brazilian Right Whale Project o hlalosa gore: “Letlalwana le lengwe le le lengwe leo le omeletšego ke la moswananoši go swana le ge dikgatišo tša menwana ya motho o mongwe le o mongwe di swana di nnoši, gomme le dira gore right whale e nngwe le e nngwe e kgone go tsebja. Ge di-whale di etla mabopong a rena, re tšea matlalwana a tšona a omeletšego dinepe gomme ra di boloka.”
Borathutaphedi ba bolela gore go thata go tseba mengwaga ya di-right whale ge di ehwa ka gobane mohuta wo wa di-whale ga o na meno. Ba akanyetša gore mengwaga yeo whale e ka e phelago e ka ba bonyenyane e 65. *
Mekgwa e sa Tlwaelegago ya go ja
Di-right whale di ja diphedi tše dinyenyane tša magapi a thata. Mahlakoreng ka bobedi a mohlagare wa ka godimo wa whale ye go na le dilo tšeo di dirilwego ka boya bjo bontši kudu bjo bo etšago sefo bjo bo felelago ka boditsi (di-baleen plate). Ge di dutše di rutha, melomo ya tšona e bulegilego e ntšha meetse ka go a sefa boyeng bjoo gomme ya swara diphedi tše dinyenyane tšeo e iphepago ka tšona. Ka mokgwa wo, whale e nngwe le e nngwe e ka kgona go ja mo e ka bago ditone tše pedi tša diphedi tša magapi a thata ka letšatši.
Di-right whale tša karolong ya ka borwa ya lefase di fetša sehla sa selemo (January/February) ka moka di le Lewatleng la Antarctic di iphepa gore di age makhura a mantši mebeleng ya tšona. Makhura ao a e šireletša gore e se kwe phefo ge e le meetseng a go tonya e bile a šoma bjalo ka dijo tšeo e di bolokelago dinakong tša ge e huduga.
Di Hweditše Bjang Leina la Tšona?
Go tloga lekgolong la bo-18 la nywaga go ya pele, barei ba di-whale ba ile ba di rea kudu Karolong ya ka Borwa ya Lefase. Go dirišitšwe lentšu “right” ka baka la gore go be go le bonolo go di rea. Ka ge di rutha ka go nanya, di be di rewa gabonolo le ke barei bao ba sepelago ka dikepe tša go fokola tša kota tšeo di nago le huku yeo e swarwago ka matsogo yeo o ka rego ke lerungwana. Ntle le moo, di-right whale ge di hwile, ka go fapana le di-whale tše dingwe, di a phaphamala ka baka la makhura a tšona a bontši bjo bo sa tlwaelegago. Ka gona, go be go eba bonolo gore barei ba di gogele lebopong.
Go oketša moo, makhura le boya bjo bontši kudu bjo bo etšago sefo di be di le bohlokwa kudu nakong yeo. Makhura a be a dirišetšwa go tlotša dilo le go tukiša mabone a setarateng. Ka boya go be go dirwa dikhosete, difepi le mathale a diamporela. Ge e le gabotse, boya bjo bontši kudu bjo bo etšago sefo bjo bo tšerwego go whale e tee bo be bo ka lefelela ditshenyagalelo tša leeto ka moka.
Mathomong a lekgolong la bo-20 la nywaga, go rewa ga di-right whale ka mo go feteletšego go fokoditše kudu palo ya tšona gomme kgwebo ya go di rea ya se sa dira tšhelete. Nageng ya Brazil, seteišene sa mafelelo sa go rea di-whale se tswaletšwe ka 1973. Le ge mehuta e mengwe ya diphedi e ile ya kokotlela ganyenyane-ganyenyane, e mengwe e ile ya tšwela pele e le kotsing.
Ka ntle le pelaelo, right whale ke mohlala o mogolo wa gore go na le diphedi tše di raraganego le tše di fapafapanego lefaseng. E hlatsela bohlale le matla a makatšago a yo a e hlodilego, yena Mohlami yo Mogolo, Jehofa Modimo.—Psalme 148:7.
^ par. 2 Mafelo a mangwe a ka lewatleng ao di-whale di tswalelago go ona a kgauswi le mabopo a Argentina, Australia, Afrika Borwa, Uruguay gotee le dihlakahlakeng tša Auckland.
^ par. 8 Borathutamahlale ba lokeletša mehuta e meraro ya di-whale tša legoro la di-right whale. Ka ntle le Eubalaena australis ya Karolong ya ka Borwa ya Lefase, go na le Eubalaena glacialis le Eubalaena japonica tša Karolong ya ka Leboa ya Lefase.


c: text/html

text:
Ruta Bana ba Gago
O be a na le Manganga Eupša Mafelelong a kwa
NA O kile wa ba le manganga gomme wa gana go kwa?— * Mohlomongwe o ile wa bogela lenaneo la thelebišene leo mmago goba tatago ba go boditšego gore o se ke wa le bogela. O ka ba o ile wa nagana ka seo ka morago gomme wa itshola ka ge o se wa kwa. Leina la motho o tee yo mathomong a ilego a gana go kwa ke Naamane. Anke re bone gore o ile a thušwa bjang gore a se sa ba le manganga.
Akanya re phela nywageng e 3 000 e fetilego. Naamane ke molaodi wa madira yo bohlokwa wa Siria. O tlwaetše go botša madira a gagwe gore a dire’ng, gomme a a mo kwa. Eupša Naamane o ba le bolwetši bjo bo šiišago bja letlalo bjo bo bitšwago lephera. Bo mo dira gore a bonale a tšhoša, le gona bo swanetše go ba bo mo kweša bohloko kudu.
Mosadi wa Naamane o na le ngwanenyana yo monyenyane wa mohlanka yo a tšwago Isiraele. Ka letšatši le lengwe ngwanenyana o botša mohumagadi yoo ka monna yo a bitšwago Elisha yo a lego kua nageng ya gabo. O re monna yoo a ka fodiša Naamane. Ge Naamane a ekwa ka seo, gateetee o nyaka go ya go Elisha. O tšea dimpho tše dintši gomme o sepela le madira a gagwe go ya Isiraele. O ya go kgoši ya Isiraele go yo e tsebiša gore ke ka baka la’ng a tlile moo.
Elisha o kwa ka seo gomme o romela molaetša go kgoši gore e romele Naamane go yena. Ge Naamane a fihla ntlong ya Elisha, Elisha o fo romela moromiwa wa gagwe gore a botše Naamane gore a hlape gašupa ka Nokeng ya Jorodane. Elisha o re ge Naamane a ka dira bjalo o tla fola. O nagana gore Naamane o ikwa bjang ka se?—
O galefile. Ka gona o a ngangabala gomme o gana go kwa moporofeta wa Modimo. O botša madira a gagwe gore: ‘Go na le dinoka tše kaone kua gae tšeo nka hlapago go tšona.’ Naamane o thoma go tloga. Eupša na o tseba gore madira a gagwe ge a mmotšiša a re’ng?— ‘Ge nkabe moporofeta a go laetše gore o dire selo se segolo, na o be o ka se se dire? Bjale o re’ng o sa mo theetše ge a re o dire selo se senyenyane seo a go laetšego sona?’
Naamane o a theetša gomme o dira seo madira a gagwe a mmotšago sona. O itahlela le go tšwa ka nokeng ka makga a tshela. Ge a etšwa ka meetseng ka lekga la bošupa, Naamane o a makala—bolwetši bja gagwe bja letlalo bo hweletše! O boetše o fodile! Di tloga fase o tšea leeto la go boela legaeng la Elisha mo e ka bago bokgole bja dikhilomithara tše 48 go yo mo leboga. O nyaka go fa Elisha dimpho tša theko ya godimo, eupša moporofeta ga a tšee le e tee ya tšona.
Ka gona Naamane o kgopela se sengwe go Elisha. Na o tseba gore ke eng seo?— ‘Anke ke hwetše mmu wo o ka rwalwago ke dimeila tše pedi ke ye le wona gae.’ Na o tseba gore ke ka baka la’ng a nyaka seo?— Naamane o re o nyaka go neela dimpho tša sehlabelo go Modimo mo mmung wo o tšwago nageng ya batho ba Modimo, Isiraele. Ke moka Naamane o holofetša gore a ka se sa rapela modimo le ge e le ofe ka ntle le Jehofa! Ga a sa na manganga eupša o ikemišeditše go kwa Modimo wa therešo.
Na o kgona go bona kamoo o ka swanago le Naamane?— Ge e le gore o fela o eba le manganga go swana le Naamane, le wena o ka fetoga. O ka amogela thušo wa se sa ba le manganga le ka mohla.
Bala ka Beibeleng ya gago
^ ser. 3 Ge e ba o bala le ngwana, thaladi ke ya go go gopotša gore o khutše gomme o kgothaletše ngwana go ntšha sa mafahleng.

robotstxt: allowed

filter: keep


text:
July 4-
10
Dipsalme 60-68
Kopelo 104 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Tumiša Jehofa, Yena Mokwi wa Thapelo”: (10 mets.)
Ps 61:1, 8
—Rapela Jehofa gomme o mmotše dilo tšeo o nyakago go mo direla tšona (w99 9/15 9 ¶1-4)
Ps 62:8
—Bontšha gore o bota Jehofa ka gore ge o rapela o mmotše seo se lego ka pelong ya gago (w15 4/15 22-23 ¶6-9)
Ps 65:1, 2
—Jehofa ke Mokwi wa dithapelo tša batho ka moka ba dipelo tše dibotse (w15 4/15 19 ¶13-14; w10 4/15 5 ¶10; it-2-E 668 ¶2)
-
Go Epa Matlotlo a Moya: (8 mets.)
Mmalo wa Beibele: (4 mets. goba ka tlase ga moo) Ps 63:1–64:10
DIRA SOHLE BODIREDING
Lokišetša Dithero tša Mohlala tša Kgwedi ye: (15 mets.) Poledišano. Bapala dibidio tša dithero tša mohlala, ke moka le boledišane ka dintlha tša bohlokwa. Kgothaletša bagoeledi go itirela dithero tša bona tša mohlala.
BOPHELO BJA BOKRISTE
Kopelo 81
“Go se be le Dilo tše Dintši go re Thuša go Tumiša Modimo”: (15 mets.) Thoma ka go ahlaahla sehlogo se se lego ka mo tlase. Ke moka bapala le go ahlaahla ka bokopana bidio yeo e lego go jw.org yeo e rego Ga re na Dilo tše Dintši. Kgothaletša bohle go nagana kamoo ba ka nolofatšago maphelo a bona e le gore ba hlankele Jehofa ka mo go feletšego.
Thuto ya Beibele ya Phuthego: (30 mets.) ia kgao. 19 ¶1-16
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 88 le Thapelo


text:
Na Jesu o be a Nyetše? Na o be a e na le Bana Babo?
Karabo ya Beibele
Le ge Beibele e sa bolele ka go lebanya mabapi le maemo a gagwe a lenyalo, e bolela ka mo go kwagalago gore Jesu o be a se a nyala. * Ela hloko dintlha tše di latelago.
Gantši Beibele e bolela ka lapa labo Jesu le ka basadi bao ba bego ba sepela le yena bodireding bja gagwe le bao ba bego ba e na le yena ge a bolawa, eupša ga e bolele ka gore o be a e na le mosadi. (Mateo 12:46, 47; Mareka 3:31, 32; 15:40; Luka 8:2, 3, 19, 20; Johane 19:25) Lebaka le le kwagalago la gore Beibele e se bolele ka taba ye ke gore o be a se a nyala.
Ge Jesu a be a bolela le barutiwa ba gagwe ka bao ba sego ba tsena lenyalong e le gore ba dire ka mo go oketšegilego tirelong ya Modimo, o itše: “Yo a ka amogelago seo [go se be lenyalong] a a se amogele.” (Mateo 19:10-12) O beetše bao ba kgethago go se tsene lenyalong mohlala ge ba nyaka go ikgafa ka mo go feletšego go Modimo.—Johane 13:15; 1 Bakorinthe 7:32-38.
Pele ga ge Jesu a ehwa, o ile a dira dithulaganyo tša gore mmagwe a hlokomelwe. (Johane 19:25-27) Ge e ba Jesu a be a nyetše goba a be a na le bana, gona o be a tla kgonthišetša gore ditho tše tša kgauswi tša lapa le tšona di a hlokomelwa.
Beibele e diriša Jesu e le mohlala bakeng sa banna bao ba nyetšego, eupša ga e bolele ka tsela yeo a ilego a swara mosadi wa kgonthe ka yona. Go e na le moo, e re: “Banna, tšwelang pele le rata basadi ba lena go etša ge Kriste le yena a ratile phuthego gomme a ikgafa ka baka la yona.” (Baefeso 5:25) Ge e ba Jesu a be a nyetše ge a sa le mo lefaseng, na mohlala wa gagwe o phethagetšego wa monna wa kgonthe yo a nyetšego o be o ka se dirišwe temaneng ye?
Na Jesu o be a na le bana babo?
Ee, Jesu o be a na le bana babo ba tshelelago. Ba ba akaretšago barwarragwe e lego Jakobo, Josefa, Simone le Judase gaešita le dikgaetšedi tše ka bago tše pedi. (Mateo 13:54-56; Mareka 6:3) Bana bao babo Jesu e be e le bana ba mmago Jesu e lego Maria le monna wa gagwe Josefa. (Mateo 1:25) Beibele e bitša Jesu gore ke “leitšibulo” la Maria seo se bolelago gore Maria o be a na le bana ba bangwe.—Luka 2:7.
Dipono tše di fošagetšego ka bana babo Jesu
Batho ba bangwe ba ile ba hlalosa polelwana e rego “barwarragwe” ka ditsela tše fapanego e le ge ba thekga kgopolo ya gore Maria e be e le kgarebe bophelo bja gagwe ka moka. Ka mohlala, ba bangwe ba nagana gore bana babo Jesu ge e le gabotse e be e le barwa ba Josefa bao a bilego le bona lenyalong la gagwe la mathomo. Lega go le bjalo, Beibele e bontšha gore Jesu o ile a hwetša tshwanelo ya gagwe ya bogoši yeo e bego e holofeditšwe Dafida. (2 Samuele 7:12, 13; Luka 1:32) Ge e ba Josefa a be a na le barwa bao ba fetago Jesu, gona morwa yo mogolo go barwa bao e be e tla ba yena mojabohwa yo a swanelegago wa Josefa.
Na polelwana ye e be e šupa go barutiwa ba Jesu goba bana babo ba moya? Kgopolo ye e ganetšana le Mangwalo ka ge lekgeng le lengwe Beibele e bontšha gore “bana babo ba be ba sa dumele go yena.” (Johane 7:5) Beibele e bontšha phapano magareng ga bana babo Jesu le barutiwa ba gagwe.—Johane 2:12.
Kgopolo e nngwe e fošagetšego ke ya gore bana babo Jesu ge e le gabotse e be e le bomotswala’gwe. Lega go le bjalo, Mangwalo a Segerika a diriša mantšu ao a fapanego bakeng sa ‘ngwanabo,’ “metswalo” le ‘motswala.’ (Luka 21:16; Bakolose 4:10) Diithuti tše dintši tša Beibele di dumela gore bana babo Jesu le dikgaetšedi tša gagwe ge e le gabotse e be e le baratho ba gagwe. Ka mohlala, The Expositor’s Bible Commentary e re: “Tsela e kaone ya go kwešiša bao go thwego ke bana babo ... ke gore polelwana ye e šupa bana ba Maria le Josefa bao ka go rialo e lego bana babo Jesu ka Maria.” *
^ ser. 3 Beibele e bolela ka Kriste e le monyadi, eupša ditemana tšeo di dikologilego taba ye di bontšha gore ye e be e le ka tsela ya seswantšhetšo.—Johane 3:28, 29; 2 Bakorinthe 11:2.
^ ser. 13 Bona gape le The Gospel According to St. Mark, Kgatišo ya Bobedi, ka Vincent Taylor, letlakala 249 le A Marginal Jew—Rethinking the Historical Jesus, ka John P. Meier, Bolumo 1, matlakala 331-332.
Ithute ka mo go oketšegilego
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.
Lebaka Leo ka Lona o ka Botago Diebangedi tša Beibele
Hlahloba bohlatse bjoo bo utolotšwego ke dingwalwa tša bogologolo.


text:
Dithero tša Mohlala
PHAFOGA!
Potšišo: Batho ba bantši ba nyaka go phela gabotse mmeleng. O nagana gore re ka dira’ng gore re se ke ra babja?
Lengwalo: Die 22:3
Kgatišo e Sepedišwago: Makasine wo wa Phafoga! o bontšha megato yeo re ka e gatago go itšhireletša gore re se ke ra babja.
RUTA BATHO THEREŠO
Potšišo: Na ke Modimo a dirago gore re tlaišege goba ke dilo tše dingwe?
Lengwalo: Job 34:10
Therešo: Modimo ga a dire gore re tlaišege. Go e na le moo, re tlaišwa ke Diabolo, re tlaišega ka baka la ge batho ba dira diphetho tše mpe, le gona ka dinako tše dingwe re tlaišega ka gobane re le lefelong le le fošagetšego ka nako e fošagetšego. Eupša ge re tlaišega, Modimo o dula a re thekga. O tloga a e na le taba le rena.
KE KA BAKA LA ENG O SWANETŠE GO ITHUTA BEIBELE? (Bidio)
Potšišo: Na o nagana gore Modimo o laola lefase? [Theetša karabo.] O ka makatšwa ke seo Beibele e se bolelago. Bidio ye e kopana e hlalosa taba ye. [Bapala bidio yeo.]
Kgatišo e Sepedišwago: Kgaolo 11 ya puku ye e hlalosa gore ke ka baka la’ng Modimo a dumeletše tlaišego le gore o tlo dira eng ka yona. [Nea motho yoo puku ya Seo Beibele e se Rutago goba ya Beibele e a re Ruta.]
ITIRELE THERO
Potšišo:
Lengwalo:
Kgatišo e Sepedišwago:


text:
Na o Hlompha Puku ya Modimo?
“Eitše ge le amogela lentšu la Modimo, . . . la le amogela . . . kamoo ruri le lego ka gona, e le lentšu la Modimo.”
DIKOPELO: 114, 113
1-3. Go ka ba go tlile bjang gore Ebodia le Sintike ba se kwane, gona mathata a mohuta wo a ka rarollwa bjang? (Bona seswantšho se se lego ka mo godimo.)
BAHLANKA ba Jehofa ba hlompha puku ya gagwe e kgethwa, e lego Beibele. Ka ge re sa phethagala, ka moka ga rena re fela re newa keletšo ya Mangwalo. Re tlo arabela bjang ge re newa keletšo? Nagana ka Bakriste ba lekgolong la pele la mengwaga e lego Ebodia le Sintike. Basadi ba bao e bego e le batlotšwa ba ile ba ba le mathata. Mathata afe? Beibele ga e re botše. Eupša a re no re ba be ba na le mathata a latelago.
2 A re re Ebodia o be a laleditše bana babo rena le dikgaetšedi dijong legaeng la gagwe gomme ba thabela segwera. Ebodia o ile a se laletše Sintike. Eupša ka morago Sintike a kwa gore bao ba laleditšwego ba ipshinne. Sintike a ka ba a ile a ipotša gore: ‘Ga ke kgolwe gore Ebodia ga se a ntaletša! Ke be ke nagana gore nna le yena re bagwera ba bagolo.’ Ka ge Sintike a be a kgopišegile, o ile a thoma go lebelela Ebodia ka leihlo le lengwe le go se sa mmolediša. Ka gona Sintike le yena o ile a laletša bana babo rena bao le dikgaetšedi legaeng la gagwe
3 Ka dinako tše dingwe, maemo a mohuta wo a baka mathata ka diphuthegong tša Jehofa lehono. Lega go le bjalo, mathata a mohuta woo a ka rarollwa goba gaešita le go phengwa ge e ba re diriša keletšo yeo e lego ka Lentšung la Modimo e lego Beibele. Le gona ge e ba re hlompha Puku ye ya Jehofa, re tla phela ka go dumelelana le tlhahlo ya yona.
PUKU YA MODIMO LE MAIKWELO A RENA
4, 5. Lentšu la Modimo le re thuša bjang go laola maikwelo a rena?
4 Ga go bonolo gore re laole a maikwelo a rena ge re nagana gore ga se ra swarwa gabotse. Re ka kwa bohloko kudu ge motho yo a itšego a ka re swara gampe ka baka la morafo wa rena, mmala goba tsela yeo re bopegilego ka yona. E bile re ka kwa bohloko le go feta ge e ba re kgopišitšwe ke Mokriste! Na Lentšu la Modimo le ka re thuša go kgotlelela mokgwa wo o mobe wa batho ba sa phethagalago?
5 Jehofa o tseba motho go tloga mathomong. O tseba maikwelo a rena le ditiro tša rena. Dilo tšeo re di naganago, go swana le go galefa, di ka dira gore re bolele le go dira dilo tšeo re tlago go itsholela tšona. Ka gona re swanetše go diriša keletšo ya Beibele ya gore re laole maikwelo a rena e bile re pheme go kgopišega kapela. (Bala Diema 16:32; Mmoledi 7:9.) Go molaleng gore ka moka ga rena re swanetše go katanela go se kgopišege kapela le go lebalela batho ba bangwe. Jehofa le Jesu ba letetše gore re lebalelane. (Mat. 6:14, 15) Go thwe’ng ka wena? Na o swanetše go ithuta go lebalela ba bangwe goba go se kgopišege kapela?
6. Ke ka baka la’ng re swanetše go phema go galefa?
6 Gantši batho bao ba kgopišegago kapela ba rata go galefa. Ka baka leo, batho ba bangwe ga ba ba nyake mo kgauswi le bona. Motho wa go rata go galefa a ka senya phuthego. A ka leka go uta kgalefo ya gagwe goba gaešita le lehloyo la gagwe, eupša dilo tše mpe tšeo a di naganago “[di] tla bipollwa phuthegong.” (Die. 26:24-26) Bagolo ba ka thuša motho yoo go bona gore batho ba go galefa, ba go hloya ba bangwe le ba go boloka dikgopi ga ba nyakege ka mokgatlong wa Modimo. Puku ya Jehofa e bohlokwahlokwa e re botša phaa gore re lokiše ditabeng tše. (Lef. 19:17, 18; Baroma 3:11-18) Na o dira seo e se bolelago?
GOPOLA GORE RE HLAHLWA KE MANG
7, 8. (a) Jehofa o diriša mang go hlahla karolo ya lefaseng ya mokgatlo wa gagwe? (b) Tše dingwe tša ditaelo tše di lego ka Lentšung la Modimo ke dife, gona ke ka baka la’ng re swanetše go di latela?
7 Jehofa o hlahla bao e lego karolo ya lefaseng ya mokgatlo wa gagwe le go ba fepa. O diriša “mohlanka yo a botegago le wa temogo” yoo a okametšwego ke Kriste, yena “hlogo ya phuthego.” (Mat. 24:45-47; Baef. 5:23) Go swana le sehlopha se se bušago sa lekgolong la pele la mengwaga, mohlanka yo o amogela lentšu la Modimo leo le buduletšwego, goba molaetša wa gagwe, e bile o a le hlompha. (Bala 1 Bathesalonika 2:13.) Ke tlhahlo efe e nngwe, goba ditaelo, tšeo Beibele e re neago tšona?
8 Beibele e re laela gore re be gona dibokeng ka mehla. (Baheb. 10:24, 25) E re kgothaletša go ruta dilo tše di swanago. (1 Bakor. 1:10) Lentšu la Modimo le re re etiše Mmušo wa Modimo pele maphelong a rena. (Mat. 6:33) Le gona Mangwalo a gatelela boikarabelo bja rena le tokelo ya go bolela ditaba tše dibotse ka ntlo le ntlo, mafelong a batho bohle le go nea bohlatse bjo bo sa rulaganyetšwago. (Mat. 28:19, 20; Dit. 5:42; 17:17; 20:20) Puku ya Modimo e laela bagolo ba Bakriste gore ba boloke mokgatlo wa gagwe o hlwekile. (1 Bakor. 5:1-5, 13; 1 Tim. 5:19-21) Le gona Jehofa o laetše gore bao ba lego ka mokgatlong wa gagwe ba dule ba hlwekile mmeleng le moyeng.
9. Jehofa le Jesu ba diriša mang go re thuša go kwešiša Beibele?
9 Ba bangwe ba nagana gore ba ka kwešiša Beibele ka bobona. Lega go le bjalo, Jesu o kgethile “mohlanka yo a botegago” gore e be yena feela yo a re neago dijo tša moya. Go tloga ka 1919, Jesu Kriste yo a dirilwego Kgoši legodimong o be a dutše a diriša mohlanka yo go thuša balatedi ba gagwe go kwešiša Puku ya Modimo le go kwa ditaelo tša yona. Ge re latela ditaelo tše di lego ka Beibeleng, re tla dira gore phuthego e dule e hlwekile, e na le khutšo le botee. Yo mongwe le yo mongwe wa rena o swanetše go ipotšiša gore: ‘Na ke theetša mohlanka yo a botegago yo Jesu a mo šomišago lehono?’
KOLOI YA JEHOFA E A KITIMA!
10. Puku ya Hesekiele e hlalosa bjang karolo ya legodimong ya mokgatlo wa Jehofa?
10 Lentšu la Modimo le re thuša go kwešiša karolo ya legodimong ya mokgatlo wa gagwe. Ka mohlala, moporofeta Hesekiele o ile a bona pono yeo go yona karolo ya legodimong ya mokgatlo wa Jehofa e swantšhwago le koloi. (Hesek. 1:4-28) Jehofa o nametše koloi ye, gomme e ya gohle moo moya wa gagwe o rego e ye gona. Ke moka, karolo ya legodimong ya mokgatlo wa gagwe e hlahla karolo ya lefaseng. Ruri ke kgale koloi ye e kitima! Nagana ka diphetogo tše dintši tše di diragetšego ka mokgatlong wa rena mengwageng e lesome e fetilego
11, 12. Ke dilo dife tše dingwe tšeo mokgatlo wa Jehofa o di dirago?
11 Nagana ka dilo tšeo karolo ya lefaseng ya mokgatlo wa Jehofa e bego e dutše e di dira mehleng ye ya bofelo. Go aga. Bašomi ba makgolokgolo ba be ba dutše ba swaregile ka go aga ntlokgolo ya Dihlatse tša Jehofa kua Warwick, New York, U.S.A. Baithaopi ba diketekete lefaseng ka moka ba šoma ka thata go aga Diholo tša Mmušo le go katološa diofisi tša makala ba okametšwe ke Lefapha la Bohlami le la Mediro ya go Aga. Ruri re leboga baithaopi bao ba šomago ka thata medirong e bjalo! Gopola gore Jehofa o šegofatša bagoeledi ba Mmušo lefaseng ka moka bao ka boikokobetšo le ka potego ba dirago se ba ka se kgonago go thekga mediro ye ka meneelo.
12 Go ruta. Nagana ka dikolo tše di fapafapanego tšeo di tšwetšago pele thuto ya Modimo. (Jes. 2:2, 3) Re na le Sekolo sa Tirelo ya Bobulamadibogo, Sekolo sa Baebangedi ba Mmušo, Sekolo sa Gilead, Sekolo sa Bao ba sa Tšwago go Fihla Bethele, Sekolo sa Balebeledi ba Tikologo le Basadi ba Bona, Sekolo sa Bagolo ba Phuthego, Sekolo sa Bodiredi sa Mmušo le Sekolo sa Ditho tša Komiti ya Lekala le Basadi ba Tšona. Ruri Jehofa o thabela go ruta batho ba gagwe! Le gona batho ba bantši ba rutwa ka Modimo wepesaeteng ya rena ya jw.org, yeo e nago le dikgatišo ka maleme a makgolo. Wepesaete ye e na le karolo ya bana, ya malapa le ya ditaba tša mabapi le rena. Na o diriša wepesaete ye tšhemong le borapeding bja lena bja lapa?
BONTŠHA GORE O BOTEGELA JEHOFA LE GO THEKGA MOKGATLO WA GAGWE
13. Ka ge re le barapedi ba Jehofa ba botegago, re na le boikarabelo bofe?
13 Ruri ke tokelo go ba karolo ya mokgatlo wa Jehofa! Ka ge re tseba seo Modimo a se nyakago go rena le ditekanyetšo tša gagwe, re na le boikarabelo bja go dira se se nepagetšego le go thekga bogoši bja gagwe. Ge lefase le le dutše le senyega boitshwarong, re swanetše go ‘hloya se sebe,’ go swana le Jehofa. (Ps. 97:10) Ga re ekiše batho bao ba sa ratego Modimo, bao ba rego: “Botse ke bobe gomme ba re bobe ke botse.” (Jes. 5:20) Ka ge re nyaka go kgahliša Modimo, re lwela go dula re hlwekile mmeleng, boitshwarong le moyeng. (1 Bakor. 6:9-11) Re rata Jehofa le go mmota; e bile re kgetha go mo kwa ka go phela ka ditekanyetšo tša gagwe tšeo di hlalositšwego gabotse ka Pukung ya gagwe ya bohlokwahlokwa. Le gona re dira sohle se re ka se kgonago go phela ka tšona ka lapeng, ka phuthegong, mošomong, sekolong
14. Batswadi ba Bakriste ba ka bontšha bjang gore ba botegela Modimo?
14 Ge o godiša bana. Batswadi ba Bakriste ba bontšha gore ba botegela Jehofa ge ba godiša bana ba bona ka tlhahlo ya Lentšu la gagwe. Batswadi bao ba boifago Modimo ga ba laolwe kudu ke setšo ge ba godiša bana. Moya wa lefase ga o nyakege ka lapeng la Mokriste. (Baef. 2:2) Tate wa Mokriste yo a kolobeditšwego a ka se re: ‘Ka segagešo mosadi ke yena a swanetšego go ruta bana.’ Beibele e re botša tsebe-go-kwa gore: ‘Lena botate, tšwelang pele le godiša bana ba lena ka tayo le temošo [tlhahlo; thuto] ya Jehofa.’ (Baef. 6:4) Botate le bomma bao ba boifago Modimo ba nyaka gore bana ba bona ba swane le Samuele, ka gobane Jehofa o be a dutše a na le yena ge a gola.
15. Re ka bontšha bjang gore re botegela Jehofa ge re dira diphetho tše dikgolo?
15 Ge o dira diphetho. Ge re dira diphetho tše dikgolo, tsela e nngwe ya go bontšha gore re botegela Modimo ke ka go tsoma tlhahlo Lentšung la gagwe le mokgatlong wa gagwe. E le go bontšha bohlokwa bja go dira seo, nagana ka taba še yeo e lego bothata go batswadi ba bantši. Bafaladi ba bangwe ba tlwaetše go romela masea a bona gae gomme bona ba tšwela pele ba šoma le go a romela tšhelete. Ye ke phetho ya motho ka noši, eupša re se ke ra lebala gore ka moka ga rena re tlo ikarabela go Modimo ka diphetho tša rena. (Bala Baroma 14:12.) Na ke gabohlale go dira diphetho tše dikgolo le go di direla malapa a rena ntle le go tsoma tlhahlo ya ka Beibeleng pele? Aowa! Re swanetše go kgopela Tatago rena wa legodimong gore a re thuše ka gobane ga re kgone go laola dikgato tša rena.
16. Mma yo mongwe o ile a dira phetho efe ge a be a eba le ngwana, gona o thušitšwe ke’ng go dira phetho e nepagetšego?
16 Mosadi yo mongwe o ile a ba le ngwana a le nageng e šele gomme a nyaka go mo romela gae gore a yo hlokomelwa ke makgolo le rakgolo. Ge ngwana yoo a belegwe, Hlatse ya Jehofa e ile ya thoma go ithuta Beibele le mosadi yoo. O ile a dira tšwelopele gomme a ithuta gore Modimo o neile batswadi boikarabelo bja go godiša bana le go ba thuša go mo hlankela. (Ps. 127:3; Die. 22:6) Mosadi yoo o ile a botša Jehofa mathata a gagwe, go etša ge Mangwalo a re kgothaletša go dira bjalo. (Ps. 62:7, 8) O ile a botša le motho yo a bego a mmadiša le ditho tše dingwe tša phuthego. Le ge ba leloko le bagwera ba be ba mo gapeletša go romela ngwana gae, o ile a gana. Monna wa gagwe o ile a kgahlwa kudu ke tsela yeo ditho tša phuthego di ilego tša thuša mosadi wa gagwe le lesea la bona, gomme a dumela go swarelwa thuto ya Beibele e bile a thoma go ba gona dibokeng le lapa la gagwe. Na o nagana gore mosadi yo o ile a bona gore Jehofa o arabile thapelo ya gagwe e tšwago pelong? Ga go pelaelo gore o ile a nagana bjalo.
17. Mokgatlo o re neile tlhahlo efe mabapi le barutwana ba Beibele?
17 Ka go latela tlhahlo. Tsela ya bohlokwa ya go bontšha gore re botegela Modimo ke ka go latela tlhahlo yeo mokgatlo wa gagwe o re neago yona. Ka mohlala, nagana ka ditšhišinyo tše re di neilwego mabapi le barutwana ba rena ba Beibele. Re boditšwe gore gateetee ge re thomile go ithuta Beibele le motho yo a itšego re šomiša puku ya Ke Eng Seo ge e le Gabotse Beibele e se Rutago?, re fetše metsotso e sego kae ka morago ga thuto e nngwe le nngwe go mo thuša go tla dibokeng. Re ka diriša bidio yeo e rego Ke Eng Seo se Diregago Holong ya Mmušo? le poroutšha yeo e rego Ke Bomang Bao ba Dirago Thato ya Jehofa Lehono? Re boditšwe gore ge re feditše puku ya Seo Beibele e se Rutago le morutwana yo a gatelago pele, re ithute le yena puku ya “Le Duleng Leratong la Modimo,” gaešita le ge ka nako yeo a kolobeditšwe. Mokgatlo o re neile tlhahlo ye gore re thuše barutiwa ba bafsa go ‘tsepama tumelong.’ (Bakol. 2:7) Na o diriša ditšhišinyo tše bjalo tšeo di tšwago mokgatlong wa Jehofa?
18, 19. Ke mabaka afe a mangwe ao a dirago gore re leboge Jehofa?
18 Ruri re na le mabaka a mantši a go leboga Jehofa! Re mo kolota maphelo a rena, ka gore ntle le yena nkabe re sa phele goba re se gona. (Dit. 17:27, 28) O re neile mpho ya bohlokwahlokwa—puku ya gagwe, e lego Beibele. Re e amogela ka dipelo ka moka e le molaetša wo o tšwago go Modimo, go swana le Bakriste ba kua Thesalonika.
19 Beibele e re thušitše go batamela Jehofa gomme le yena o re batametše. (Jak. 4:8) Tatago rena wa legodimong o re neile tokelo e kgolo ya go ba karolo ya mokgatlo wa gagwe. Ruri re leboga ditšhegofatšo tše bjalo! Mopsalme o hlalositše taba ye gabotse kudu ge a be a opela ka gore: “Lebogang Jehofa, gobane o lokile, gobane botho bja gagwe ke bja go iša mehleng ya neng le neng.” (Ps. 136:1) Psalmeng ye ya 136, polelwana yeo e rego “botho bja gagwe ke bja go iša mehleng ya neng le neng” e tšwelela ka makga a 26. Ge re ka botegela Jehofa le mokgatlo wa gagwe, re tla bona ge a phethagatša mantšu ao gomme a re nea bophelo bjo bo sa felego!


text:
Na Modimo o Gona?
Karabo ya Beibele
Ee, o gona, Beibele e nea bohlatse bjo bo kgodišago bja gore Modimo o gona. E re kgothaletša go ba le tumelo go Modimo, e sego ka go fo dumela dipolelo tša bodumedi, eupša ka go diriša ‘matla a rena a tlhaologanyo.’ (Baroma 12:1; 1 Johane 5:20) Ela hloko dintlha tše di latelago tšeo di neago mabaka a theilwego Beibeleng:
Go ba gona ga legohle leo le rulagantšwego gabotse leo go phelwago go lona go bontšha gore go na le Mmopi. Beibele e re: “Ke therešo gore ntlo e nngwe le e nngwe e agwa ke motho, eupša yo a agilego dilo ka moka ke Modimo.” (Baheberu 3:4) Le ge taba ye e kwagala e bile e le bonolo, batho ba bantši bao ba rutegilego ba hwetša mantšu a a le matla. *
Ka ge re le batho, re na le kganyogo e tseneletšego ya go kwešiša morero wa bophelo, e lego mohuta wa tlala woo o dulago o le gona le ge re kgotsofaditše dinyakwa tša rena tša nama. Se ke seo Beibele e se bitšago go “nyaka dilo tša moya,” gomme se se akaretša kganyogo ya go tseba le go rapela Modimo. (Mateo 5:3; Kutollo 4:11) Go nyaka go tseba ga rena Modimo ke bohlatse bja gore o gona e bile go laetša gore ke Mmopi yo lerato yo a nyakago gore re kgotsofatše senyakwa seo.—Mateo 4:4.
Beibele e na le diporofeto tšeo di ilego tša ngwalwa mengwaga e makgolo e sa le pele gomme tša phethega ka mokgwa wo di boletšwego ka gona. Go nepagala ga yona le ditaba ka botlalo tša mabapi le diporofeto tše go bontšha gore di be di etšwa mothopong o phagamego.—2 Petro 1:21.
Modimo o be a file bangwadi ba Beibele tsebo ka ditaba tša thutamahlale tšeo di bego di sa kwešišwe ke batho ba mehleng ya bona. Ka mohlala, mehleng ya bogologolo batho ba bantši ba be ba dumela gore lefase le thekgilwe ke diphoofolo tša bjalo ka tlou, kolobe ya naga goba pholo. Go fapana le seo, Beibele e re Modimo o ‘fegile lefase lefeeleng.’ (Jobo 26:7) Ka mo go swanago, Beibele ka mo go nepagetšego e hlalosa sebopego sa lefase e le ntikodiko goba nkgokolo. (Jesaya 40:22) Batho ba bantši ba nagana gore tlhaloso e kwagalago ya gore bangwadi ba Beibele ba kwešiše ditaba tše ke gore ba hweditše tsebišo yeo go Modimo.
Beibele e araba dipotšišo tše dintši tše thata, tšeo ge e ba di sa arabje ka tsela e kgotsofatšago di ka dira gore motho e be moilamodimo. Ka mohlala: Ge e ba Modimo a na le lerato gomme a na le matla, ke ka baka la’ng a dumelela tlaišego le bokgopo lefaseng? Ke ka baka la’ng bodumedi bo tutuetša dilo tše mpe go e na le tše dibotse?—Tito 1:16.
^ ser. 4 Ka mohlala, setsebi sa dinaledi e lego Allan Sandage o ile a bolela se mabapi le legohle, o itše: “Ke hwetša e le mo go belaetšago kudu gore thulaganyo e bjalo ya legohleng e tšweletše tlhakatlhakanong. Go swanetše go ba go na le mothopo o mogolo wa thulaganyo. Go nna Modimo ga a hlalosege, eupša ke tlhaloso ya mohlolo wa go ba gona ga dilo, lebaka leo ka lona go nago le selo se itšego go e na le gore go se be le selo.”
Ithute ka mo go oketšegilego
Therešo ke Efe ka Modimo?
Na o nagana gore Modimo o tshwenyegile ka wena? Ithute ka semelo sa gagwe le kamoo o ka batamelago kgaufsi le yena.
“Ke Kgodišegile Gore go na le Mmopi”
Frédéric Dumoulin o be a selekišitšwe ke bodumedi gomme a ba moilamodimo. Go ithuta Beibele le kamoo diphedi di hlamilwego ka gona go mo kgodišitše bjang gore go na le Mmopi?


text:
KGAOLO 86
Morwa yo a Bego a Timetše o a Boa
SESWANTŠHO SA MABAPI LE MORWA YO A BEGO A TIMETŠE
Mohlomongwe ge Jesu a sa le Perea ka bohlabela bja Noka ya Jorodane, o ile a bolela ka seswantšho sa mabapi le nku e timetšego le sa mabapi le tšhelete ya tšhipi ya terakema yeo e timetšego. Diswantšho tše ka bobedi di ruta gore re swanetše go thaba ge modiradibe a itshola gomme a boela go Modimo. Bafarisei le bamangwalo ba be ba sola Jesu ka ge a amogela batho ba mohuta woo. Eupša na baswayadiphošo bao ba ithuta se sengwe diswantšhong tše pedi tša Jesu? Na ba kwešiša kamoo Tatago rena wa legodimong a ikwago ka gona ka badiradibe bao ba itsholago? Jesu bjale o bolela ka seswantšho se se kgomago pelo seo se gatelelago yona thuto ye e bohlokwa.
Seswantšho se se akaretša tate yo a nago le barwa ba babedi. Morwa yo monyenyane ke yena moanegwathwadi seswantšhong se. Bafarisei gotee le bamangwalo go akaretša le ba bangwe bao ba theeditšego ge Jesu a anega seswantšho se, ba swanetše go ithuta go seo se bolelwago ka morwa yo yo monyenyane. Lega go le bjalo, seo Jesu a se anegago ka tate le morwa yo mogolo ga se sa swanela go tšeelwa fase, ka baka la gore tsela yeo ba itshwarago ka yona le yona e a ruta. Ka gona nagana ka banna ba ba bararo ka moka ge Jesu a le gare a anega seswantšho se.
Jesu o thoma ka gore: “Monna yo mongwe o be a na le barwa ba babedi. Yo monyenyane go bona a re go tatagwe: ‘Tate, mphe karolo ya thoto yeo e welago kabelong ya ka.’ Ke moka a ba arolela thoto ya gagwe.” (Luka 15:11, 12) Ela hloko gore morwa yo yo monyenyane ga a nyake bohwa bja gagwe ka baka la gore tatagwe a hwile. Tatagwe o sa phela. Eupša morwa o nyaka karolo ya gagwe gona bjale e le gore a kgone go ipuša gomme a dire kamoo a ratago ka gona. Seo se bolela’ng?
Jesu o hlalosa ka gore: “Ka morago ge go fetile matšatši a sego kae, morwa yo monyenyane a kgoboketša dilo ka moka a tloga a ya nageng ya kgole gomme ge a le moo a gašanya thoto ya gagwe ka go phela bophelo bjo bo gobogilego.” (Luka 15:13) Go e na le gore a dule ga gabo moo a šireletšegilego, a na le tate yoo a hlokomelago bana ba gagwe, morwa yo o ya nageng e nngwe. Ge a le moo o gašanya bohwa bja gagwe ka moka ka go kgotsofatša dikganyogo tša gagwe ka tsela e gobogilego. Ke moka o tsena mathateng, ka ge Jesu a tšwela pele go anega a re:
“Ge a feditše dilo ka moka tšeo a bego a na le tšona, tlala e šoro ya wela naga yeo ka moka, a thoma go diila. O ile a ba a tloga, a gapeletša yo mongwe wa baagi ba naga yeo gore a mo thwale, yena a mo romela merakeng ya gagwe go yo diša dikolobe. O be a fela a duma go ja dijo tša dikolobe eupša go be go se yo a mo neago selo.”—Luka 15:14-16.
Go ya ka Molao wa Modimo, dikolobe e be e le diphoofolo tše di sa hlwekago; eupša morwa yo o swanetše go šoma e le modiši wa dikolobe. O bolawa ke tlala, e lego seo se mo dirago gore a nyake go ja seo ka tlwaelo e lego dijo tša diphoofolo, tšona dikolobe tšeo a di dišago. Ge morwa yoo a dutše a le mathateng e bile a tlaletšwe, “a thoma go hlaphogelwa.” O dira’ng? O ipotša a re: “Bathwalwa ba tate bao ba patlwago ke senkgwa ke ba bantši gakaakang, mola nna ke bolawa ke tlala mo! Ke tla tsoga ka ya go tate ka re go yena: ‘Tate, ke senyeditše legodimo le wena. Ga ke sa swanelwa ke go bitšwa morwa wa gago. Ntire yo mongwe wa bathwalwa ba gago.’” Ka gona o a tsoga o ya go tatagwe.—Luka 15:17-20.
Tatagwe o tla arabela bjang? Na o tla retologela go morwa’gwe a galefile gomme a mo omanyetša bošilo bja gore o ile a tloga gae? Na tatagwe o tla mo swara ka tsela ya go mo tšeela fase le ya go se mo amogele? Ge nkabe e be e le wena, o be o tla arabela bjang? Go thwe’ng ge nkabe e be e le morwa goba morwedi wa gago?
MORWA YO A BEGO A TIMETŠE O A HWETŠWA
Jesu o hlalosa kamoo tate a ikwago le go itshwara ka gona ge a re: “Eitše ge [morwa] a sa le kgole tatagwe a mmona gomme a mo šokela, a mo kitimela a mo gokarela a mo atla ka lerato.” (Luka 15:20) Gaešita le ge tate a ile a kwa ka bophelo bja morwa’gwe bjo bo gobogilego, o amogela morwa’gwe gape. Na baetapele ba Bajuda, bao ba ipolelago gore ba tseba Jehofa le go mo rapela, ba tla bona kamoo Tatago rena wa legodimong a ikwago ka gona ka badiradibe bao ba itsholago? Na ba tla lemoga le gore Jesu o be a dutše a bontšha moya o swanago wa go amogela ba bangwe?
Tate yo a nago le temogo a ka phetha ka go bona sefahlego sa morwa’gwe se se nyamilego gore o a itshola. Lega go le bjalo, go gata ga tate mogato wa pele ka lerato gore a yo dumediša morwa wa gagwe go nolofaletša morwa gore a ipobole dibe. Jesu o anega ka gore: “Ke moka morwa a re go yena: ‘Tate, ke senyeditše legodimo le wena. Ga ke sa swanelwa ke go bitšwa morwa wa gago.’”—Luka 15:21.
Tate o laela bahlanka ba gagwe o re: “Akgofang le tliše seaparo se setelele se se di phalago tšohle le mo apeše sona, le mo rweše palamonwana seatleng sa gagwe le diramphašane dinaong tša gagwe. Le tlišeng le powana e nontšhitšwego, le e hlabeng gomme re je re ipshine, gobane morwa yo wa ka o be a hwile gomme o boetše o a phela; o be a timetše gomme o hweditšwe.” Ke moka “ba thoma go ipshina.”—Luka 15:22-24.
Ka nako yeo, morwa yo mogolo wa tate yo o be a le mašemong. Jesu o bolela ka yena o re: “Ge a etla a batametše ntlong, a kwa mmino le dikoša. Ke moka a bitša yo mongwe wa bahlanka a mmotšiša gore go direga eng. A re go yena: ‘Ngwaneno o tlile gomme tatago o hlabile powana e nontšhitšwego, gobane o mo hweditše a sa phetše gabotse.’ Eupša a galefa a se rate go tsena. Ke moka tatagwe a tla, a mo rapeletša. Ge a fetola a re go tatagwe: ‘Ke feditše nywaga e mentši kudu ke go hlankela gomme le ka mohla ga se ka ka ka tshela taelo ya gago, fela le ka mohla ga se wa ka wa mpha putšanyana gore ke ipshine le bagwera ba ka. Eupša gateetee ge morwa yo wa gago yo a gašagantšego thoto ya gago le bagweba-ka-mmele a fihla, o mo hlabetše powana e nontšhitšwego.’”—Luka 15:25-30.
Ke bomang bao, go swana le morwa yo mogolo, ba bego ba dutše ba sola kgaugelo le tlhokomelo tšeo Jesu a bego a di nea batho feela gotee le badiradibe? Ke bamangwalo le Bafarisei. Go sola ga bona Jesu ge a amogela badiradibe ke gona go dirilego gore a bolele ka seswantšho se. Ke therešo gore yo mongwe le yo mongwe yo a solago ge Modimo a gaugela ba bangwe o swanetše go naganišiša ka thuto ye.
Jesu o phetha seswantšho sa gagwe ka go bolela ka boipiletšo bja tate go morwa wa gagwe, ge a re: “Ngwanaka, o bile le nna ka mehla gomme dilo ka moka tšeo e lego tša ka, ke tša gago, eupša re swanetše go ipshina le go thaba gobane ngwaneno o be a hwile gomme o boetše o a phela, o be a timetše gomme a hwetšwa.”—Luka 15:31, 32.
Jesu ga a utolle seo morwa yo mogolo a feleletšago a se dirile. Lega go le bjalo, ka morago ga lehu la Jesu le tsogo ya gagwe, “lešaba le legolo la baperisita [le ile] la ikokobeletša tumelo.” (Ditiro 6:7) Lešaba leo le ka ba le be le akaretša ba bangwe ba bao ba kwelego ge Jesu a be a anega taba ya seswantšho se se matla sa mabapi le morwa yo a bego a timetše. Ee, go ile gwa kgonega gore le bona ba hlaphogelwe, ba itshole gomme ba boele go Modimo.
Go tloga letšatšing leo go ya pele, barutiwa ba Jesu ba ka kgona e bile ba swanetše go ela hloko dithuto tše bohlokwa tšeo a di tšweleditšego seswantšhong se seo se kgahlišago. Thuto ya mathomo ke ya kamoo go tlogago go le bohlokwa go dula tšhireletšegong ya batho ba Modimo, ka tlase ga tlhokomelo ya Tatago rena yo a re ratago le go re hlokomela, go e na le go kitimiša maipshino ao a goketšago “nageng ya kgole.”
Thuto e nngwe ke gore ge e ba yo mongwe wa rena a ka aroga tseleng ya Modimo, o swanetše go ikokobetša gomme a boele go Tatago rena e le gore a buše a mo amogele.
Thuto e nngwe gape e ka bontšhwa ke phapano yeo e lego gona magareng ga moya wa tate wa go amogela ba bangwe le wa go lebalela le moya wa morwa yo mogolo wa go se lebalele le wa go se amogele ba bangwe. Go molaleng gore bahlanka ba Modimo ba swanetše go lebalela le go amogela ba bangwe ge e ba motho yo a bego a arogile a itshola e le ka kgonthe gomme a boela ‘ntlong ya Tate.’ Anke re thabeleng gore ngwanabo rena yo ‘a bego a hwile o boetše o a phela’ le gore yo ‘a bego a timetše o hweditšwe.’
Ithute ka mo go oketšegilego
Na o ‘Kwešiša Seo se Bolelwago ke Mangwalo’?
Ke’ng seo se bolelwago ke seswantšho sa Jesu sa mabapi le mobjadi yo a robalago, lokwa le morwa wa lehlaswa?


text:
KGAOLO 28
“Yo a Botegago ka go se Kwanantšhe ke Wena o Nnoši”
1, 2. Ke ka baka la’ng go ka thwe Kgoši Dafida e be e le yo a tsebago go se botege?
KGOŠI Dafida e be e le yo a tsebago go se botege. Ka nako e nngwe pušo ya gagwe e dubegilego e ile ya hlaselwa ke boradia, moo ditho tša setšhaba sa gagwe di ilego tša mo logela maano-mabe. Go feta moo, Dafida o ile a ekwa ke ba bangwe bao re bego re ka lebelela gore e be bagwera ba gagwe ba kgaufsi. Nagana ka Mikala e lego mosadi wa pele wa Dafida. Mathomong o “be a rata Dafida” gomme ka ntle le pelaelo a mo thekga medirong ya gagwe e le kgoši. Lega go le bjalo, ka morago o ile a thoma go “mo nyatša pelong ya xaxwe,” gaešita le go lebelela Dafida a le ‘bjalo ka yo mongwe wa banna ba šilofetšego megopolo.’—1 Samuele 18:20; 2 Samuele 6:16, 20, bapiša le NW.
2 Le gona, go be go na le moeletši wa Dafida e lego Ahitofele. Keletšo ya gagwe e be e tšeelwa godimo bjalo ka ge eka e be e le lentšu la Jehofa ka noši. (2 Samuele 16:23) Eupša ge nako e dutše e e-ya, motho yo yo a bego a botwa le yo a bego a ka tšhollelwa sa mafahleng o ile a fetoga moeki gomme a tsenya letsogo borabeleng bjo bo rulagantšwego malebana le Dafida. Ka gona, ke mang yo e bego e le mohlohleletši wa maano-mabe a? E be e le Abesalomo, morwa wa Dafida ka noši! Motho yo yo a ikholago ka dibaka yo a logago maano-mabe o ile a “[tšwela pele] xo utswa dipelo tša banna ba Isiraele,” a ipea kgoši yeo e lego lenaba la e nngwe. Phetogelo ya Abesalomo e ile ya gola kudu mo e lego gore Kgoši Dafida o ile a gapeletšega gore a tšhabiše bophelo bja gagwe.—2 Samuele 15:1-6, 12-17.
3. Ke kgodišego efe yeo Dafida a bego a e-na le yona?
3 Na go be go se na yo a ilego a dula a botegela Dafida ka go se kwanantšhe? Tlaišegong ya gagwe ka moka, Dafida o be a tseba gore o gona e le ka kgonthe. E be e le mang? E be e se yo mongwe ge e se Jehofa Modimo. Dafida o ile a bolela ka Jehofa gore: “Go motho yo a botegago ka go se kwanantšhe o tla dira ka potego e sa kwanantšhego.” (2 Samuele 22:26, NW) Potego e sa kwanantšhego ke eng, gomme ke bjang Jehofa e lego mohlala o phagamego kudu wa seka se?
Potego e sa Kwanantšhego ke Eng?
4, 5. (a) “Potego e sa kwanantšhego” ke eng? (b) Potego e sa kwanantšhego e fapana bjang le go botega?
4 Go etša ge e dirišwa ka Mangwalong a Sehebere, “potego e sa kwanantšhego” ke botho bjo bo ikgomaretšago go selo ka lerato go fihla morero wa bjona bakeng sa selo seo o fihlelelwa. Go akaretšwa se se fetago go botega. Go feta moo, motho a ka botega feela ka gobane a ikwa a gapeletšega. Ka mo go fapanego, potego e sa kwanantšhego e theilwe ka mo go tseneletšego leratong. * Le gona, polelwana “go botega” e ka dirišwa dilong tše di sa phelego. Ka mohlala, mopsalme o ile a bitša kgwedi gore ke “hlatse-thereši-marung” ka baka la go tšwelela ga yona ka mehla bošego. (Psalme 89:37) Eupša kgwedi e ka se ke ya hlaloswa e le yeo e botegago ka go se kwanantšhe. Ka baka la’ng? Ka gobane potego e sa kwanantšhego ke pontšho ya lerato—selo seo dilo tše di sa phelego di sa kgonego go se bontšha.
Kgwedi e bitšwa hlatse e botegago, eupša ke feela dibopiwa tše hlalefilego tše di phelago tšeo di ka bonagatšago e le ka kgonthe potego ya Jehofa e sa kwanantšhego
5 Ka kgopolo ya yona ya Mangwalo, potego e sa kwanantšhego ke e borutho. Go bontšhwa ga yona ga kgonthe go bontšha gore go na le tswalano magareng ga motho yo a bontšhago seka se le motho yo se bontšhwago go yena. Potego e bjalo e sa kwanantšhego ga se yeo e feto-fetogago. Ga e swane le maphoto a lewatle ao a akga-akgwago ke diphefo tše fokelago mahlakoreng ohle. Ka mo go fapanego, potego e sa kwanantšhego goba lerato le sa kwanantšhego ke le tsepamego le le matla go ka fenya mapheko a thata kudu.
6. (a) Potego e sa kwanantšhego ke e hwetšwago ka sewelo gakaaka’ng gare ga batho, gomme se se bontšhwa bjang ka Beibeleng? (b) Tsela e botse ya go ithuta seo se akaretšwago ke potego e sa kwanantšhego ke efe, gomme ka baka la’ng?
6 Ke therešo gore potego e bjalo e sa kwanantšhego e hwetšagala ka sewelo mehleng yeno. Gantši bagwera ba kgaufsi kudu ba atiša go “tliša thsenyêxêlô.” Re atiša go kwa ka batho ba lego lenyalong bao ba tlogelago balekane ba bona. (Diema 18:24; Maleaki 2:14-16) Ditiro tša boradia ke tše tlwaelegilego kudu mo e lego gore re ka ikhwetša re bušeletša mantšu a moporofeta Mika a rego: “Mmotegi yo a sa kwanantšhego ga a sa le gona lefaseng.” (Mika 7:2, NW) Gaešita le ge batho gantši ba palelwa ke go bontšha botho bjo lerato, potego e sa kwanantšhego e hlaola Jehofa ka mo go kgethegilego. Ge e le gabotse, tsela e botse ya go ithuta seo gabotse-botse potego e sa kwanantšhego e se akaretšago ke go hlahloba kamoo Jehofa a bontšhago sebopego se se sebotse sa lerato la gagwe.
Potego e sa Kwanantšhego ya Jehofa e sa Bapišwego
7, 8. Ke bjang go ka thwego Jehofa a nnoši ke yo a botegago ka go se kwanantšhe?
7 Beibele e bolela ka Jehofa gore: “Yo a botegago ka go se kwanantšhe ke wena o nnoši.” (Kutollo 15:4, NW) Seo se ka ba bjalo bjang? Na batho gotee le barongwa ka dinako tše dingwe ga se ba ka ba bontšha potego e sa kwanantšhego ka tsela e lemogegago? (Jobo 1:1; Kutollo 4:8) Le gona go thwe’ng ka Jesu Kriste? Na ga se yena “mmotegi yo a sa kwanantšhego” yo mogolo wa Modimo? (Psalme 16:10, NW) Ka gona, ke bjang go ka thwego Jehofa a nnoši ke yo a botegago ka go se kwanantšhe?
8 Sa pele, gopola gore potego e sa kwanantšhego ke sebopego sa lerato. Ka ge ‘Modimo e le lerato’—e le yena mothofatšo wa seka se—ke mang yo a bego a ka bonagatša potego e sa kwanantšhego ka mo go feletšego kudu go feta Jehofa? (1 Johane 4:8) Ka kgonthe, barongwa le batho ba ka bonagatša dika tša Modimo, eupša Jehofa a nnoši ke yo a botegago ka go se kwanantšhe ka tekanyo e feletšego. E le “Motála-wa-mabaka,” o be a dutše a bonagatša botho bjo lerato ka nako e telele go feta sebopiwa le ge e le sefe sa lefaseng goba sa legodimong. (Daniele 7:9) Ka gona, Jehofa ke yena mothofatšo wa potego e sa kwanantšhego. O bontšha seka se ka mokgwa woo go se nago sebopiwa seo se ka swanago le yena. Ela hloko mehlala e mengwe.
9. Ke bjang Jehofa e lego yo a ‘botegago medirong ya gagwe ka moka’?
9 Jehofa “o a botega medirong ya gagwe ka moka.” (Psalme 145:17, NW) Ka tsela efe? Psalme 136 e nea karabo. Moo go tsopolwa ditiro tše mmalwa tša go phološa ga Jehofa, go akaretša go phološwa mo go kgahlišago ga ba-Isiraele go phatša Lewatle le Lehwibidu. Ka mo go lemogegago, temana e nngwe le e nngwe ya psalme ye e gatelelwa ka polelwana e rego: “Xobane botho bya xaxwe [bjo lerato, NW] [goba potego e sa kwanantšhego] ké bya neng le neng.” Psalme ye e akareditšwe go Dipotšišo Bakeng sa go Naganišiša go letlakala 289. Ge o dutše o bala ditemana tšeo, o tla kgahlišwa kudu ke ditsela tše dintši tšeo ka tšona Jehofa a bontšhitšego botho bjo lerato bathong ba gagwe. Ee, Jehofa o bontšha potego e sa kwanantšhego go bahlanka ba gagwe bao ba botegago ka go kwa dillo tša bona tša go kgopela thušo le ka go gata mogato ka nako e beilwego. (Psalme 34:6) Lerato la Jehofa le le sa kwanantšhego bakeng sa bahlanka ba gagwe ga le tekeme ge feela ba dula ba mmotegela ka go se kwanantšhe.
10. Jehofa o bonagatša bjang potego e sa kwanantšhego mabapi le ditekanyetšo tša gagwe?
10 Go oketša moo, Jehofa o bonagatša potego ya gagwe e sa kwanantšhego go bahlanka ba gagwe ka go dula a botegela ditekanyetšo tša gagwe. Ka go se swane le batho ba bangwe bao ba feto-fetogago, bao ba hlahlwago ke mokgwa feela wa go tšeega maikwelong, Jehofa ga a akga-akgege tseleng yeo a lebelelago ka gona se se nepagetšego le se se fošagetšego. Go theoša le nywaga-kete, pono ya gagwe ka dilo tše bjalo ka go dirišana le meoya, borapedi bja medimo ya diswantšho le go bolaya e dutše e le yeo e sa fetogago. O boletše ka moporofeta wa gagwe Jesaya gore: “Le tlo ba la tšofala kè sa fêla kè le Yêna-é.” (Jesaya 46:4) Ka gona, re ka ba le kgodišego ya gore re tla holega ka go latela tlhahlo e kwagalago ya boitshwaro yeo e hwetšwago ka Lentšung la Modimo.—Jesaya 48:17-19.
11. Nea mehlala bakeng sa go bontšha gore Jehofa o botegela dikholofetšo tša gagwe.
11 Le gona Jehofa o bontšha potego ya gagwe e sa kwanantšhego ka go dula a botegela dikholofetšo tša gagwe. Ge a boletše selo e sa le pele, se a phethagala. Ka gona Jehofa o boletše gore: “Le Lentšu la-ka le le tšwaxo molomong wa-ka, le ka se boêle xo Nna lè le fêla; le tlo dira se nkxahlaxo, le tlo phêtha se ke le rometšexo sôna.” (Jesaya 55:11) Ka go dula a botegela lentšu la gagwe, Jehofa o bontšha go botegela batho ba gagwe ka go se kwanantšhe. Ga a ba dire gore ba dule ba letile ka go tshwenyega ka selo se sengwe seo a sa rerago go se dira. Botumo bja Jehofa tabeng ye ke bjo bo se nago bosodi mo e lego gore mohlanka wa gagwe Jošua o be a ka kgona go bolela gore: “Xa xo a’ hlaêla le setee sa tše botse ka moka tše Morêna a di boditšexo ba sethšaba sa Isiraele; ka moka di be di tšweletše.” (Jošua 21:45) Ka gona, re ka kgodišega gore le ka mohla re ka se ke ra nyamišwa ka baka la go palelwa mo go itšego ga Jehofa ke go phethagatša dikholofetšo tša gagwe.—Jesaya 49:23; Ba-Roma 5:5.
12, 13. Ke ka ditsela dife botho bja Jehofa bjo lerato e lego “bya neng le neng”?
12 Bjalo ka ge go boletšwe pejana, Beibele e re botša gore botho bja Jehofa bjo lerato “ké bya neng le neng.” (Psalme 136:1) Se se bjalo bjang? Gare ga dilo tše dingwe, go lebalela ga Jehofa dibe ke ga sa ruri. Go etša ge go ahla-ahlilwe go Kgaolo 26, Jehofa ga a latišiše diphošo tša nakong e fetilego tšeo motho a di lebaletšwego. Ka ge “ba dirile dibe bohle, ba hlaya letaxô la Modimo,” yo mongwe le yo mongwe wa rena o swanetše go leboga gore botho bjo lerato bja Jehofa ke bja neng le neng.—Ba-Roma 3:23.
13 Eupša botho bjo lerato bja Jehofa ke bja neng le neng ka kgopolo e nngwe gape. Lentšu la gagwe le bolela gore moloki “[o tla] swana le sehlare-se-šingwa-nokeng ya meetse, sa xo enywa dienywa lebaka la xôna, sa xo se pône matlakala; ’me tšohle tše a di diraxo di a lêtlêxa.” (Psalme 1:3) Nagana ka sehlare seo se enywago kudu seo matlakala a sona a sa kego a pona le ka mohla! Ka gona le rena ge e ba re thabela Lentšu la Modimo e le ka kgonthe, maphelo a rena e tla ba a matelele, a khutšo le ao a enywago kudu. Ditšhegofatšo tšeo Jehofa a di neago bahlanka ba gagwe ba botegago ka potego e sa kwanantšhego ke tša ka mo go sa felego. Ka kgonthe, lefaseng le lefsa la go loka leo Jehofa a tlago go le tliša, batho ba kwago ba tla thabela botho bja gagwe bjo lerato go iša ka mo go sa felego.—Kutollo 21:3, 4.
Jehofa “a ka se ke a Tlogela Batho ba Gagwe Bao ba Botegago ka go se Kwanantšhe”
14. Jehofa o bontšha bjang go leboga potego e sa kwanantšhego ya bahlanka ba gagwe?
14 Jehofa o bonagaditše gantši potego ya gagwe e sa kwanantšhego. Ka ge Jehofa e le yo a sa feto-fetogego ka tsela e phethagetšego, potego e sa kwanantšhego yeo a e bontšhago bahlanka ba gagwe ba botegago ga e fele le ka mohla. Mopsalme o ngwadile gore: “Ke be ke le lesoxana, ka bá ka tšofala kè sešo ka bôna moloki à lahlilwe, le bana ba xaxwe bà diila. Xobane Morêna ó rata tša tokô; [batho ba gagwe bao ba botegago ka go se kwanantšhe, NW] xa’ ba lahle; o tlo ba lôtôla neng le neng.” (Psalme 37:25, 28) Ke therešo gore e le Mmopi, Jehofa o swanelwa ke gore re mo rapele. (Kutollo 4:11) Lega go le bjalo, ka ge e le yo a botegago ka go se kwanantšhe, Jehofa o tšeela godimo ditiro tša rena tša go botega.—Maleaki 3:16, 17.
15. Hlalosa kamoo ditirišano tša Jehofa le Isiraele di phagamišago go botega ga Gagwe ka go se kwanantšhe.
15 Ka botho bja gagwe bjo lerato, Jehofa o thuša batho ba gagwe leboelela ge ba le tlalelong. Mopsalme o re botša gore: “Ké Yêna Molotodi wa meôya ya baratwa [babotegi] b’axwe; ó ba namolêla diatleng tša bakxôpô.” (Psalme 97:10) Nagana ka ditirišano tša gagwe le setšhaba sa Isiraele. Ka morago ga go phološwa ga bona ka mohlolo go phatša Lewatle le Lehwibidu, ba-Isiraele ba ile ba opelela Jehofa ka gore: “Xomme sethšaba sa baphološwa ba xaxo, O se etetša ka botho [goba “lerato le sa kwanantšhego,” mongwalo wa ka tlase wa NW].” (Ekisodo 15:13) Go phološwa Lewatleng le Lehwibidu e be e tloga e le tiro ya lerato le sa kwanantšhego la Jehofa. Ka baka leo, Moše o ile a botša ba-Isiraele gore: “Xe Morêna à Le ratile, à Le hlaotše, xa se ka xobane Le feta dithšaba tše dingwê ka bontši, xobane Le be Le le sethšaba se senyenyane xo dithšaba ka moka; Morêna ó dirilwe ke leratô; ó be a rata xo phêtha kênô ye a e enetšexo bô-tata-weno, ’me a Le khuduša ka seatla se matla, a Le namolêla kwa ngwakong wa bohlanka letsoxong la Farao kxoši ya Egipita.”—Doiteronomio 7:7, 8.
16, 17. (a) Ke go hloka tebogo gofe mo go šiišago moo go ilego gwa bontšhwa ke ba-Isiraele, lega go le bjalo, Jehofa o ile a ba bontšha bjang kwelobohloko? (b) Ba-Isiraele ba bantši ba ile ba bontšha bjang gore go ile “xwa hlôkwa moreku” bakeng sa bona, gomme ke mohlala ofe wa temošo woo se se o neago bakeng sa rena?
16 Ee, ba-Isiraele e le setšhaba ba ile ba palelwa ke go bontšha tebogo bakeng sa botho bja Jehofa bjo lerato ka gobane ka morago ga go phološwa ga bona ba ile “ba fela ba iša pele go senya go Yena, ba rumola Yo-godimo-dimo.” (Psalme 78:17, PK) Go theoša le nywaga-kgolo, ba ile ba rabela leboelela, ba tlogela Jehofa le go retologela medimong ya maaka le mekgweng ya boheitene yeo e bego e ba tlišetša feela kgobogo. Lega go le bjalo, Jehofa ga se a ka a roba kgwerano ya gagwe. Go e na le moo, ka moporofeta Jeremia, Jehofa o ile a lopa batho ba gagwe ka gore: “Boa, wene Isiraele moaroxi. . . . Nka se Xo xerule, xobane ke yo botho.” (Jeremia 3:12) Lega go le bjalo, go etša ge go bontšhitšwe go Kgaolo 25, ba-Isiraele ba bantši ga se ba ka ba tutueletšega go dira diphetogo. Ruri, “[ba ile ba tšwela pele] ba dira bahlanka ba Modimo sekwêrô, ba nyatša se ba se boletšexo, ba fôtla baporofeta ba xaxwe.” Mafelelo e ile ya ba afe? Mafelelong “kxalefô ya Morêna ya ba ya xolêla sethšaba sa xaxwe, xwa hlôkwa moreku.”—2 Koronika 36:15, 16.
17 Ke eng seo re ithutago sona go se? Gore potego ya Jehofa e sa kwanantšhego ke e sa belaelwego goba e fora-foretšegago. Ke therešo gore Jehofa ke “yo a tletšego botho bjo lerato,” gomme o thabela go bontšha kgaugelo ge go e-na le lebaka la go dira bjalo. Eupša go direga’ng ge mofoši a ipontšha e le yo kgopo wa go se fetoge? Maemong a bjalo, Jehofa o kgomarela ka go tia ditekanyetšong tša gagwe ka noši tša go loka gomme o nea kahlolo e šoro. Go etša ge Moše a ile a botšwa, “[Jehofa a ka] se kê a lesa xo ôtla mosenyi.”—Ekisodo 34:6, 7.
18, 19. (a) Ke bjang go otla ga Jehofa bakgopo ka bogona e lego tiro ya go bontšha potego e sa kwanantšhego? (b) Ke ka tsela efe Jehofa a bontšhago potego ya gagwe e sa kwanantšhego go bahlanka ba gagwe bao ba ilego ba tlaišwa go fihla lehung?
18 Go otla ga Modimo batho ba kgopo ka bogona ke tiro ya go bontšha potego e sa kwanantšhego. Bjang? Tšhupetšo e nngwe e hwetšwa ka pukung ya Kutollo ditaelong tšeo Jehofa a di neago barongwa ba šupago: “Sepelang Le y’o thšolla merufsi yeo e šupaxo ya boxale bya Modimo kwa lefaseng.” Ge morongwa wa boraro a tšhollela morufsi wa gagwe “dinokeng le didibeng tša meetse,” meetse a ile a fetoga madi. Ke moka morongwa a botša Jehofa gore: “O ahlotše ka tokô, Wene Mo-ba-xôna, Mo-hwetšwa-à-le-xôna, Wene [Yo a botegago ka go se kwanantšhe, NW], xe O ahlotše ka mokxwa woo; xobane ba thšolotše madi a bakxêthwa ba xaxo; byale O ba file madi xore ba nwê ôna; ké sôna se ba swanetšexo.”—Kutollo 16:1-6.
19 Ela hloko gore ge a dutše a le gare a fetišetša molaetša woo wa kahlolo, morongwa o bitša Jehofa gore ke “Yo a botegago ka go se kwanantšhe.” Ka baka la’ng? Ka gobane ka go fediša batho ba kgopo, Jehofa o bontšha go botegela ga gagwe bahlanka ba gagwe ka go se kwanantšhe, bao ba bantši ba bona ba ilego ba tlaišwa go fihla lehung. Ka potego Jehofa o bolokile ba bjalo e le ba phelago kgopolong ya gagwe. O hlologetšwe go bona gape babotegi ba bao ba se sa lego gona gomme Beibele e tiišetša gore morero wa gagwe ke go ba putsa ka go ba tsoša bahung. (Jobo 14:14, 15) Jehofa ga a lebale bahlanka ba gagwe bao ba botegago ka go se kwanantšhe feela ka gobane ba se sa phela. Ka mo go fapanego, “go Yena bohle ke ba ba phelago.” (Luka 20:37, 38, PK) Morero wa Jehofa wa go bušetša bao ba lego kgopolong ya gagwe bophelong ke bohlatse bjo matla bja potego ya gagwe e sa kwanantšhego.
Lerato la Jehofa le sa Kwanantšhego le Bula Tsela ya Phološo
20. ‘Dibja tša go bonagatša kgaugelo’ ke bomang, gomme ke bjang Jehofa a bontšhago potego e sa kwanantšhego bakeng sa tšona?
20 Go theoša le histori, Jehofa o bontšhitše potego e sa kwanantšhego e lemogegago go batho ba botegago. Ge e le gabotse, ka nywaga e dikete, Jehofa ‘o ile a kgotlelela ka go se fele pelo dibja tša go bontšhwa bogale tšeo di diretšwego go senywa.’ Ka baka la’ng? “Xore a bônaxatšê lehumô la letaxô la xaxwe ka dibya tšeo tša xo bônaxatša kxauxêlô, tše a di lokišeditšexo xo tlo išwa letaxong.” (Ba-Roma 9:22, 23, bapiša le NW.) “Dibya tšeo tša xo bônaxatša kxauxêlô” ke batho bao ba sekametšego go lokeng bao ba tloditšwego ka moya o mokgethwa gore e be baja-bohwa gotee le Kriste Mmušong wa gagwe. (Mateo 19:28) Ka go bulela dibja tše tša go bonagatša kgaugelo tsela ya phološo, Jehofa o bile yo a botegago ka go se kwanantšhe go Aborahama yo a ilego a dira kholofetšo ye ya kgwerano le yena: “Dithšaba ka moka tša lefase di tlo šexofala ka peu ya xaxo, ka ’baka la xobane O kwele lentšu la-ka.”—Genesi 22:18.
21. (a) Jehofa o bontšha bjang potego e sa kwanantšhego go “lešaba le lexolo” leo le nago le tebelelo ya go phologa “tlaišexong e kxolo”? (b) Potego ya Jehofa e sa kwanantšhego e go tutueletša go dira’ng?
21 Jehofa o bontšha potego e swanago e sa kwanantšhego go “lešaba le lexolo” leo le nago le tebelelo ya go phologa “tlaišexong e kxolo” le go phela ka mo go sa felego lefaseng la paradeise. (Kutollo 7:9, 10, 14) Gaešita le ge bahlanka ba gagwe ba sa phethagala, ka potego e sa kwanantšhego Jehofa o fetišetša go bona sebaka sa go phela ka mo go sa felego lefaseng la paradeise. O dira bjang seo? Ka topollo—pontšho e kgolo kudu ya potego e sa kwanantšhego ya Jehofa. (Johane 3:16; Ba-Roma 5:8) Potego ya Jehofa e sa kwanantšhego e gogela bao dipelong tša bona ba swerwego ke tlala ya go loka. (Jeremia 31:3) Na ga o ikwe o le kgaufsi le Jehofa kudu ka baka la potego e tseneletšego e sa kwanantšhego yeo a e bontšhitšego le yeo a sa tlago go e bontšha? Ka ge kganyogo ya rena e le go batamela kgaufsi le Modimo, eka re ka arabela leratong la gagwe ka go matlafatša boikemišetšo bja rena bja go mo hlankela ka potego e sa kwanantšhego.
^ par. 4 Ka mo go kgahlišago, lentšu leo le fetoletšwego e le potego e sa kwanantšhego go 2 Samuele 22:26 (NW) mafelong a mangwe le fetoletšwe e le “botho bjo lerato” goba “lerato le botegago ka go se kwanantšhe.”
Ithute ka mo go oketšegilego
Tšeela Godimo Kudu Dika tša Jehofa
Ke eng seo se bolelwago ke go batamelega le go se bebe sefahlego? Go hlahloba mohlala wa Jehofa Modimo go tla re thuša go bontšha dika tšeo.


text:
OCTOBER 19, 2016
KOREA BORWA
Kgoro ya Boipiletšo ya Korea Borwa e Hweditše Bao ba Ganago go Tsenela Bošole ka Baka la Letswalo ba se na Molato
Ka di-18 tša October 2016, kgoro yeo e theetšago melato ya boipiletšo e lego Kgoro ya Tikologo ya Gwangju e ile ya ahlola ka gore Hye-min Kim, Lak-hoon Cho le Hyeong-geun Kim ga ba na molato wa go se tsenele bošole. Banna ba ba bararo, bao ka moka e lego Dihlatse tša Jehofa, ke ba mathomo ba go se bonwe molato tabeng ye kgorong ya boipiletšo kua Korea Borwa.
Moahlodi Young-shik Kim o hlalositše gore: “Kgoro e dumela gore banna ba ba gana go dira mediro ya bošole ka baka la ditumelo tša bona tša bodumedi le letswalo. Tokologo ya bodumedi le ya go gana go dira dilo tše itšego ka baka la letswalo ke ditokelo tša molaotheo, e bile motho a ka se otlwe ka baka la tšona.”
Ge e ba ramolao a sa dumelelane le kahlolo ye gomme a dira boipiletšo, molato wo o tla išwa Kgorong e Phagamego ya Korea Borwa gore o ahlaahlwe moo. Kgorong ye e Phagamego go na le melato ya ka godimo ga e 40 yeo e sa fegilwego ya banna bao ba bonwego molato tabeng ye. Philip Brumley, e lego Ramolao wa Dihlatse tša Jehofa, o itše: “Le ge go fihla gona bjale Kgoro e Phagamego ya Korea Borwa le Kgoro ya Molaotheo di gana go amogela tshwanelo ya motho ya go gana go tsenela bošole ka baka la letswalo, kgoro ya boipiletšo yona e dirišitše molao wo o dirišwago dinageng tše dingwe ka go amogela tshwanelo yeo. Se se kgonthišeditšwe diphethong tša ka godimo ga tše 500 tšeo di dirilwego ke Komiti ya Ditshwanelo tša Batho ya Ditšhaba tše Kopanego.”


text:
Mabora Thupana: Kanegelo ya sehla sa seruthwane mo Afrika-Borwa
“O a tseba ka moo ke dumilego gore nkabe ke tsebile maemo a seruthwane mo Afrika-Borwa?” Ka realo ke bolela ebile ke e eja marapo a hlogo. Kgopolo ye e bile gona ge ke tsoga mesong kgauswi le kampeng maikhutšong a Selemo. Mathomong go be go kwagala nkare ke toro, empa eile ya bonagala go ba toro ya nnete… ke tla reng ke sa bolele ka go galefa ga seruthwane sebakeng seo.
Ge ke tšwela pele, ke lebelela tšohle tšeo di bego di le kgauswi lenna... “go be go sa bonagala makhulo a matala bjalo ka mehleng”… Seo se bego se bonagala botala ka nako eo mohlomongwe e be ele pontšho ya go bontšha gore mesong kgauswi, dithaba diaparetšego ke phoka… Ka ge ke tlwaetše go ya serapeng goba gardene ya ka mesong, Ka nako yeo ke ile ka lemoga gore ka nnete borwa bo fokile, … le gore seruthwane se kokota monyakong waka. Go tšea šedi ge ke sa ile le megopolo…, ge ke lebelela matlakala a a wago… ka sebele ke ge ke elelwa gore dilo tše dibotse le tšona di na le lebaka leo di felago, … le ge go le bjalo ga se ka belaela ka gobane ke tseba dinako tša ge dihla di phethega di fetoga ka go fapana, bjalo sehla seo se fihlile ka pela. E seng ka goba sehla seo se be se se bohlokwa gakaalo, … ka nako eo be ke tseba gore lehlabula le kgauswi, … Ka ithuta go tlwaela sehla seo… Le ka gobane di phetogo di be di sa tlwaelege ka dinako tše dingwe. Ke ile ka bona matlakala a hlohlorega mehlareng le mo dikaleng, mo go bego go le phefo le botšididi. Ke moo ke lemogilego gore ke na le lerato le legolo go sehla sa seruthwane, … le ka moo ke ratago tlhago… E be e bonagala go ka re lefatse le be le khuparetšwe ke koporo le sinamone… go tupatupa lerole nakong yeo… Ge dihla di phatloga, mme botse bja tlhago bo ferekane o kare mahlare a mohlare a be a ipoloketše felong le tee a ferekollaganywa la bofelo. Go batameleng ga ka kgauswi, go be go kare go dira dilo di be kudu le go feta… Tšhišinyego yeo e be le ya masetlapelo le ya go ka kwiša moloi pelo bohloko… O a tseba ge dihla di fetoga, ga gona motho yo a tsebago goba a gopolago ditšhupišo le ditshupetšo tša sona. Ka nako yeo e bile motsotswana wa boima kudu go nna, mahlare a be a wela fase o kare a na le lerato la go ja tša fase. ‘’Aa!, E be e se ka nako ye e nepagetšego ya go rata tlhago le dihla tša yona”, … “ge ke fela ke ipotšiša”… Ke ka moo ke ilego ka laletša ge nkabe ke tseba boemo bja legodimo le mehla Afrika-Borwa.
Ge ntše ke lebelela ge mahlare a fetola mebala, mme ke nagana gore le batho ba dira bjalo. Moriri wa motho ge o bona o fetola mebala ge a gola… ke moo bjale ke gopola gore le ge monnamogolo a tšofala… meriri ya gagwe e fetoga goba ye mesehla go ya go hubedu bjalo ka lebone la lesedi la sephethephethe, le kganyelela ka tlase le hunyelela. Tšeo ke tša sehla sa seruthwane Afrika-Borwa, ga di tsebjwe ke mang le mang.


text:
Go Babadi ba Rena
Makasine wo o o balago gona bjale o thomile go gatišwa ka July 1879. Dinako di fetogile ga e sa le go tloga ka nako yeo—gomme go bjalo le ka makasine wo. (Bona diswantšho tše di lego ka mo godimo.) Go thoma ka tokollo ye, o tla lemoga diphetogo tše oketšegilego tseleng yeo Morokami o rulaganywago ka yona. Diphetogo tšeo e tla ba dife?
Dinageng tše dintši, batho ba bantši ba rata go dira nyakišišo Inthaneteng. Gabonolo feela, ba ka hwetša tsebišo yeo e hwetšwago feela Inthaneteng. Dipuku tše dintši, dimakasine le dikuranta di ka balwa Inthaneteng.
Ka ge batho ba bantši ba rata go bala Inthaneteng, re sa tšwa go mpshafatša Wepesaete ya rena ya www.jw.org, go dira gore e ipiletše le gore go be bonolo go e diriša. Bao ba etelago Wepesaete ye ba ka bala dikgatišo tšeo di tšwelelago ka maleme a fetago a 430. Lega go le bjalo, go thoma kgweding ye, bao ba etelago Wepesaete ya rena ba ka bala dihlogo tšeo di bego di gatišwa ka mehla dimakasineng tša rena eupša ga bjale di tla hwetšwa feela Wepesaeteng ya rena. *
Ka ge dihlogo tše dintši di tla hwetšwa Inthaneteng feela, kgatišo ya batho bohle ya Morokami e tla fokotšwa go tloga go matlakala a 32 go ya go a 16, go thoma ka tokollo ye. Morokami ga bjale o šetše o gatišwa ka maleme a 204. Ka baka la ge kgatišo ye e fokoditšwe, ga bjale e ka fetolelwa ka maleme a oketšegilego.
Re holofela gore diphetogo tše di tla re thuša go fihlelela batho ba oketšegilego ka molaetša wa Beibele o phološago maphelo. Re ikemišeditše go tšwela pele re nea tsebišo e humile yeo e fahlošago le e ipiletšago—bobedi ka dikgatišo le ka Inthanete—go thuša babadi ba rena ba bantši bao ba hlomphago Beibele e bile ba nyaka go tseba seo ge e le gabotse e se rutago.
Bagatiši
^ ser. 5 Gare ga dihlogo tšeo di tšwelelago feela Inthaneteng go ka hwetšwa dihlogo tše di latelago: “Bakeng sa Bafsa,” seo se huperego mediro ya thuto ya Beibele yeo e lebišitšwego go bafsa, le “Seo ke Ithutago Sona ka Beibeleng,” e lego lelokelelo la dihlogo leo le diretšwego batswadi gore ba le bale le bana ba nywaga e meraro le ya ka tlase.


text:
Happy new year from the living dictionary team!
Sehlopha sa Pukuntšu ye Phelago ya Sesotho sa Leboa se rata go lakaletša bohle gore ba be le sehla sa matšatši a maikhutšo a boipshino le ngwaga wo moswa wa lethabo!
Re leboga dikabelo tša lena ka moka – ka go tsenya mantšu ka pukuntšung, la botšiša dipotšišo lekgotleng – gomme re holofela gore le tla tšwela pele le ipshina ka maitemogelo a lena a go ba karolo ya pukuntšu ye phelago ka 2017.
Sehlopha se tla ba maikhutšong, gomme re tla boa gape ka ngwaga wo moswa.
Go sa le bjalo, naa o ka rata go tsenya lentšu leo le go akareletšago ngwaga wa 2016?
Re tla kopana le wena ka 2017!


text:
Rena, batho ba Afrika Borwa,
Re lemoga ditlhokatoka tša rena tša bogologolo;
Re tlotla bao ba ilego ba hlokofaletšwa toka le tokologo nageng ya gaborena;
Re hlompha bao ba ilego ba katanela go aga le go hlabolla naga ya gaborena; mme
Re dumela gore Afrika-Borwa ke ya batho bohle ba ba dulago go yona, re le ngata e tee e nago le pharologano.
Ka gona, ka baemedi ba rena bao ba kgethilwego ka tokologo, re amogela molaotheo wo bjalo ka molaomogolo wa Repabliki gore re tlo-
Eke Morena a ka boloka setšhaba sa gešo.
Nkosi Sikelel’ iAfrika.
Morena boloka setjhaba sa heso.
God seën Suid-Afrika.
God bless South Africa.
Mudzimu fhatutshedza Afurika.
Hosi katekisa Afrika.


text:
Letšatši la ngwaga o moswa
Mengwageng yela ya kua morago, kudu kua dinagamagaeng, batho ba be ba ipshina kudu ka letšatši le. Bošegogare bja letšatši la pele ga la ngwaga o moswa, sehlopha sa batho ba bagolo le bannyane se be se kopanela lefelong le itšego. Banna ba tla ba apere dikhiba tša basadi mola basadi bona ba apare diobarolo tša banna. Diaparo tšeo gantši ga se tša go tšhepha efela e ba tša mankgeretla le mengatse ya gona. Ba thoma ka go opela gomme ba tsena lapa ka lapa le motse ka motsana ba bina. Mong wa lapa o tla ba leboga ka se sengwe, mohl. bjala, dinotšididi, dikuku, malekere goba ka tšhelete. Ba tla eta ba kgoboketša dimpho tšeo go fihlela bo esa goba mosegaree. Mola ba ikgotsofaditše gore ba etetše malapa ka moka, ba tla kgobokana lebenkelng la motse gomme ba ala dimpho tšeo ba di hweditšego. Ka tšhelete yeo ba e hweditšego diketelong tša bona, ba tla reka marotho, dinotšididi, malekere, bj.bj. Seo se thabišago ke gore le ba go itlhakela ba kgona go ba le seo ba ka se išago maleng ka letšatši leo. Bomahlalela le bona ba holega kudu ka gobane ba tla hwetša bjala bja mphiwafela.
Matšatši a lehono dilo di fetogile. Malapa ga a sa abelana, ka fao ba go itlhokela ba ba mathateng. Ke ka fao re bonago dikereke di raloka karolo ye kgolo go fepa malapa a bahloki. Go kgopelwa maloko a kereke go tla le sengwe le sengwe sa ka lapeng kudu dikrosari goba ba neelane ka tšhelete. Malapa ao a tla hlaolwa gomme ka letšatši la ngwaga wo moswa ge tirelo e fedile, maloko ao a kgethilwego a tla tšama a tsena ka malapeng ao gomme ba ba neela dimpho tšeo tša lerato.
**********
We’ll be back in the new year.


text:
oa Codicillus - Conscience against the law : Mahatma Gandhi, Nelson Mandela and Bram Fischer as practising lawyers during the struggle
Abstract
Extracted from text ... Conscience against the law:Mahatma Gandhi, NelsonMandela and Bram Fischer aspractising lawyers during thestruggleWessel le Roux, Senior Lecturer, Depart-ment of Jurisprudence, University of South AfricaKa mo sengwalweng se sebotse se go nyaki-s?is?wa histori ya Gandhi, Mandela gammogole Fischer bjalo ka boramelao ba go lwelatokologo. Banna ba bararo ba, ka go bakgahlanong ga bona le kgethollo ya semorafele melao ya kgethollo ya Afrika Borwa, ba ileba gapelets?ega go hlanamela molao wo baikannego go o hlompha, go lwela toka yannete. Ka ditsheko ts?a bona ts?eo di bego di nale dipolotiki ka gare, ba ile ba fetola dikgorots?a tsheko go ba mafelo a go lwela toka. Kenako bjalo ..
Article metrics loading...


text:
Thapelo ya Morena
Tatawešo wa magodimong!
Leina la gago a le kgethwe,
mmušo wa gago a o tle.
Thato ya gago a e dirwe mo lefaseng bjalo ka ge e dirwa legodimong.
O re fe lehono bogobe bja rena bjaka mehla,
O re swarele melato ya rena bjale ka ge le rena re Swarela ba ba re phošetšago.
O se re iše molekong, gomme o re phološe bobeng.
Gobane mmušo ke wa gago, le maatla le letago, ka go sa felego.
Amene.
Tata rena wa magodimong.
Leina la gago a le kgethwe.
Mmuso wa gago a o tle.
Thato ya gago a e dirwe mo lefaseng,
bjaloka ge e dirwa legodimong.
O re fe lehono bogobe bja rna bja tsatsi le lengwe le le lengwe.
O re swarele diphoso tsa rena
bjaloka ge le rena re swarela ba ba re foseditsego.
O se re ise molekong,
eupsa o re pholose bobeng.
Amen.
Tatawešo wa magodimong!
Leina la gago a le kgethwe;
mmušo wa gago a o tle;
thato ya gago a e dirwe mono
lefaseng bjalo ka ge e dirwa legodimong;
re fe lehono bogobe bja rena bja ka mehla;
re lebalele melato ya rena bjalo ka ge re lebalela ba ba nago le melato go rena;
o se re iše molekong;
gomme o re phološe bobeng;
gobane mmušo ke wa gago,
le maatla, le tumišo, ka go sa felego.
Amene.
Lukas 11.2-4
[1]
Tatawešo wa magodimong!
Leina la gago a le kgethwe; mmušo wa gago a o tle;
thato ya gago a e dirwe mono lefaseng
bjalo ka ge e dirwa legodimong;
O re fe lehono bogobe bja rena bja ka mehla.
Re lebalele melato ya rena,
gobane le rena re lebalela ba ba nago le melato go rena.
O se re iše molekong;
gomme o re phološe bobeng.
Mattheus 6.9-12
Mattheus 6
Tatawešo wa magodimong!
Leina la gago a le kgethwe;
mmušo wa gago a o tle;
thato ya gago a e dirwe mono lefaseng
bjalo ka ge e dirwa legodimong;
re fe lehono bogobe bja rena bja ka mehla;
re lebalele melato ya rena
bjalo ka ge re lebalela ba ba nago le melato go rena;
o se re iše molekong;
gomme o re phološe bobeng;
gobane mmušo ke wa gago, le maatla, le tumišo, ka go sa felego.
Amene.


text:
Tatago Hanna e be e le motheadihlapi. O ile a tšwa a kitima ka ntlong go ya lewatleng. O ile a ba emišetša seatla go ba šadiša ge a tloga. Hanna o be a tseba gore o tla be a sego matšatši le matšatši, efela ge a boa gae, o tla boa le dihlapi tše diswa go tlo di gadika.
Ka morago mmago Hanna o ile a tšwa ka lebelo la sesasedi. O be a swanetše go šoma letšatši le lengwe le le lengwe la beke kgwedi ka moka.
“Ke šaletše,” a goeletša. “Tanni Taliep wa moagaišane o etla. Le dule ka gare go fihlela a goroga. Ke tla le bona moragonyana. Ke le rata kudukudu.” O ile a budulela moyeng dikatlo ge a kitimela paseng.
Hanna o ile a lebelela ka lefasetere leratadimeng le letalalerata. O ile a ikwa a nnoši. O ile a topa seripa sa pampiri le phensele gomme a dira sethalwa sa sefahlego ka dikeledi di theogela tlase marameng. Ka morago a kwa Tannie Taliep a notlolla lebati la ka pele.
“Dumela, Hanna,” gwa realo Tannie Taliep. “Ke eng se?” A tšea seripa sa pampiri gomme a e lebelela. “Mmm,” a realo, “ga go nako ya ditšhila tše. Eya go Allie wa moagišane gomme o reke borotho le maswi. Ke nyaka teye ya ka.”
Ge a tswalela lebati la ka pele, Hanna o bone sethalwa sa gagwe se šošobantšwe o kare ke kgwele lebatong la ka moraleng, o ile a leta go fihlela Mna Ismail a mmona.
“Dumela Hanna,” a realo a myemyela. “Borotho le maswi go swana le ka mehla? Ga se wa hlwa o telefala go fihlelela šelefo?” O ile a šišinya hlogo ya gagwe. “Se tshwenyege, o tla gola e se kgale.”
O ile a sega ka bonolo ge a mo myemyelela. Gomme a lebelela fase. Mo lebatong, kgauswi le maoto a gagwe go be go na le seripa sa pampiri – letlakala le tee la go ba le mantšu a mmalwa le diswantšho tše dintšintši. O ile a le topa. Mna Ismail o bone seo.
“O tla makatšwa ka seo phefo e se fokišetšago fa,” a realo. “O ka no le tšea ge o nyaka.” O ile a mo fa borotho le maswi. “O ka sepela bjale – direkwa tša gago šedi.”
“Phakiša-phakiša,” Tannie Taliep a goeletša ge Hanna a bula lebati, “Soupi ya ka e šetše e thomile mo go TV.” A tšea mokotlana wa go yo reka go tšwa go Hanna gomme a dira teye ka lebelo.
O ile a dula tafoleng ya ka moraleng. O ile a phurulla seripa sa pampiri yeo a e topilego gomme a bala lentšu le tee – Jamela. Go be go na le diswantšho tše dintši tša Jamela. Jamela a budula dikgantlele khekheng ya gagwe ya letšatši la matswalo. Jamela a khutile ka lepokising la khatepoto. Jamela a tateditšwe ka lešela le lebotse gomme a swere kgogo ye nnyane ye hubedu.
Hanna o ile a gogela moya ka teng. O be duma ge nkabe e le Mošupologo. O be a nyaka go bona ge eba go na le yo mongwe sekolong yo a bitšwago Jamela. O be nyaka go hwetša mogwera wa go swana le Jamela.
Ka Mošupologo, o ile a kitimela ka mphatong wa Mtšana Witbooi. “Ka kgopela, Mtšana, o tseba Jamela?”
“Ga go na Jamela fa. Boela morago ka mphatong wa gago,” Mtšana Witbooi a realo.
Ka Labobedi, Hanna a ya ka mphatong wa Mdi Booysen. “Ka kgopela, Mdi …”, efela ga se a ka a ya kgole.
“Hanna Pieterse! O dira eng fa? Dithuto di thomile,” Mdi Booysen a goeletša.
Ka Laboraro a botšiša Mna Hendricks. Efela go be go se yo a tsebago Jamela.
Hanna o ile a lebelela diswantšho seripeng sa pampiri makga a mantši kudu go fihlela ge letlakala le etšwa diriparipa gomme Jamela ya be ge a ile.
Gomme ka letšatši le lengwe, mphato ka moka o ile wa tšwa leetwana la go ya bokgobapukung. Fao, ka morago ga khaontara, go be go na le mosadi wa sefahlego sa go loka. Hanna o ile a ya go yena.
“Ee-ee,” mosadi a realo. “O kgethile puku?”
Hanna o ile a šišinya hlogo ya gagwe, gomme a botšiša, “O tseba Jamela?”
Mosadi o ile a inamela pele. “O na le mphato wo o lego fa ka leetwana?” a botšiša. Hanna a dumela ka hlogo le go holofela gore mosadi a ka se befelwe. Mosadi o ile šinyalala. O ile a ya ka thoko ye nngwe ya khaontara gomme a swara Hanna ka seatla. “Etla,” a realo le go myemyela. “Ke tseba mosetsana yo monnyane wa go bitšwa Jamela. Ke tseba gape mošemane yo monnyane wa go bitšwa Ashraf. Ke tseba gape le legotlo la go bitšwa Wolfgang.”
Go iri e tee ka moka ya go kgahliša, ya go thabiša, Hanna o kopane le bagwera ba bantši kudu. O butše dipuku gomme a ya mafelong a go fapana gohle lefaseng. Matlakaleng, o bone dilo tša go makatša kudu.
Diswantšhong, o bone dilo tša go kgahiša tšeo Jamela a di dirilego. Ge mmago Hanna a emišitše go šoma mafelelong a beke le tatagwe a le gae go tšwa lewatleng, ba dula mmogo gomme ba bala dipuku. Ba ile go reka le Jamela mmogo, le go bina le Papa Lucky. Ba ile tšwa leeto la go sepela le thutlwa gape.
E ba le boitlhamelo!
Jamela le Papa Lucky go tšwa go Bagwera ba Hanna ke baanegwa go tšwa go dipuku tša diswantšho tša mongwadi wa bana wa Afrika Borwa, Niki Daly. Ke baanegwa bafe ba kanegelo bao e lego bommamoratwa ba bana ba gago? Ba hlohleletše go thala diswantšho tša o tee goba go feta tša baanegwa ba bommamoratwa ba bona ba kanegelo gomme ka morago ba itlhamele kanegelo ye mpsha yeo e nago le baanaegwa ba.
Gomme Hanna a lebala ka go thala difahlego tša go nyama le go ikwa a nnoši ka gore gabjale ga a sa le bjalo le gatee.


text:
Ditlhahli tša leloko
O amogetšwe mo go Dipukuntšu tša Oxford, lefelo la gago sa gore o be le kabelo mo go didirišwa tša leleme tša ditšithale, o abelane ka ditebeledišišo tša gago le dikgopolo le barati ba leleme ba geno, le go hwetša dikarabo tša dipotšišo tša gago.
Ka Ga Dipukuntšu Tša Oxford
Re go hlohleletša go romela ditsenywa tše diswa le diphetolelo go aga pukuntšu. O ka botšiša dipotšišo ka ga mantšu le diphetolelo, le go araba dipotšišo tšeo di rometšwego. O ka ahlaahla dikgopolo tša gago ka ga polelo le mantšu, gomme wa botšiša ba bangwe ka dikgopolo tša bona. Molaodi wa Leleme ke molaodi wa setšhaba le go ba ntlha ya kgokaganyo. Ba gona fa go thekga tlhabollo ya didirišwa le go netefatša gore dikabelo ka moka le ditshwayotshwayo di obamela tlhahli ye e ngwadilwego faHle elelwa gore Molaodi wa Leleme o tla kgona go araba dipotšišo ka ga diteng le ditirelo tšeo di lego gona saeteng ya Dipukuntšu tša Oxford ka botlalo. Ge eba o na le potšišo ka ga setšeletšwa sa Dipukuntšu tša Oxford goba boingwadišo, goba nyakišišo ka ga setsenywa sa pukuntšu ya rena, hle etela faLetlakala la thušo (hle elelwa: diteng tše di ka Seisemane).
Ka go diriša weposaete ye mo go oxforddictionaries.com (“Weposaete”) o dumela go obamela Ditlhali tše, gape le letlakala la rena la Pholisi ya Sephiri le Tsebišo ya Semolao yeo e hlalošago mabaka a tšhireletšo ya data ka kakaretšo, ditokelo tša Oxford University Press tša go diriša dingwalwa tšeo di hlotšwego ke modiriši ofe goba ofe le tirišo ya maleba ya saete. Ge o nyaka tokomane ye ka leleme le lengwe, hle ikgokaganye le rena.
Maitshwaro
Re amogela dikabelo go tšwa go diboledi ka moka. Maitshwaro a latelago a ka se dumelelwe mo go thomelo efe goba efe, tshwayotshwayo, goba kabelo mo go Weposaete:
- Maitshwaro afe goba afe go maloko a mangwe goba baeti ba Weposaete (le dikarolwana tša yona) ao a ka bonago e le bonganga goba maroga.
- Tirišo ya polelo ya maroga goba ya lenyatšo (ntle le kamano ya poledišano ya go amana le nyakišišo ka leleme leo).
- Thomelo efe goba efe ya mokgwa wa tša thekišo, kgodišo, goba go rekiša setšweletšwa le ditirelo (ge e se fela e le tšišinyo yeo e kgopetšego ke leloko le lengwe).
- Thogako (“go nyatša ka boomo goba go rumulana ka thomelo ya onlaeneng ka maikemišetšo a go befediša moto yo mongwe goba go hlotal karabo ya pefelo go bona”).
- Dihlogotaba tšeo di sa amanego le polelo le mantšu.
- Dingwalwa tšeo di sego molaong, tša go tšhošetša, tshwenya, go se hlomphe, nyatša, rogana,nyefola, bofora, radia, bomenetša, tša go ba le ditlhalošo tša ponagalo goba dithalwa goba ditaetšo tša ditiro tša thobalano (go akaretšwa eupša re sa hlokomologe polelo ya thobalano ya mokgwa wa ntswa goba matšhošetši ao a lebišitšwego go motho yo mongwe goba sehlopha sa batho), go šhwahlela ka sephiring sa motho yo mongwe goba lehloyo.
- Dingwalwa tšeo di nago le goba di hlohleletšago boitshwaro bjo bo bonwago bjalo ka molato wa bosenyi goba o bo ka tlišago tatofatso ya semolao.
- Dingwalwa tšeo di nago le baerase, spayewere, goba diteng tša kotsi, papatšo ya mohuta ofe goba ofe, goba ditaetšo tša maaka goba tša go lahletša ntlha ya mathomo goba setatamente.
- Tshedimošo ya maaka ka boomo goba ya go lahletša.
- holder.Dingwalwa tšeo di šireleditšwego ke tokelo ya ngwalollo, goba boingwadišo goba dithoto tša monagano, ntle le go hwetša tumelelo go ba tokelo ya boingwadišo goba ya dithoto tša monagano tše dingwe.
- Tshedimošo efe goba efe ya go ka kweša bohloko, ya motho, boingwadišo goba ya sephiri ya gago goba ba bangwe ka ditshwayotshwayong tša gago.
Tlhahlobo
Re beelathokoditokelo tša go hlokomeladithomelo ka moka mo go Weposaete tša eng goba eng yeo e ka tshelagodithahli tše, ka fao, dithomelo tše dingwe di ka romelwa go hlahlobiwa,pele di ka phatlalatšwa gomme, ka fao, go ka ba le tiego ya gore thomelo e sebonagale mo go Weposaete.
Re beelathokotokelo ya go thibelantle le temošo goba poledišano modiriši ofegobaofe yo a saobamelegoditlhahli tše, le go tloša dithomelo tša go feta ka moka le dikabelo.
Nepagalo le botshepegi
Re kgopela goe o se ikemele gampe profaeleng ya gago. Ke pholisi ya Oxford ya gore maloko a boledišane ka go diriša maina a nnete, ka lebaka la maikarabelo le go ba phatlalatša.
Diteng tše rometšwego ke badiriši di tla bonagala pele bjalo ka ‘dikabelo tša modiriši’, gomme di tla netefatšwa ka morago ke badiriši ba Dipukuntšu tša Oxford goba ba ka gare ba OUP.


text:
Nkabe Ke Tsebile
Nkabe Ke Tsebile 3gp, Mp4, HD Mp4 video, Download Nkabe Ke Tsebile 3gp Video, Download Nkabe Ke Tsebile Mp4 Video Download, Download Nkabe Ke Tsebile HD mp4 Video, Nkabe Ke Tsebile Video Songs, Nkabe Ke Tsebile Movie Video Song, Nkabe Ke Tsebile bollywood movie video,mp4 Nkabe Ke Tsebile hindi movie songs download, 3gp Nkabe Ke Tsebile video Download, Nkabe Ke Tsebile (2017) all video download, Nkabe Ke Tsebile Hd Video Songs, Nkabe Ke Tsebile full song download, Nkabe Ke Tsebile Movie Download, Nkabe Ke Tsebile HD video Download, video, 3gp, mp4 download,Mp4 Songs Download, Nkabe Ke Tsebile Bollywood Songs, Nkabe Ke Tsebile Android Video, Full PC Video, Nkabe Ke Tsebile


text:
Diema tša Sesotho sa Leboa
Diema tša Sesotho sa Leboa
Ke seema sefe goba mmolelwana wa Sesotho sa Leboa woo e lego mmamoratwa?
Naa go na le sa go swana le sona ka Seisemane?
Ditlhaloso
-
Seema: Ngwana a phoša dira ga a bolawe.
Tlhalošo: Motho le ge a dirile phošo, a re se mo galefeleng eupša re mo kgaleme ka lerato go mo laetša phošo ya gagwe.
English: To err is human.4
-
Nama kgapeletšwa e phuma pitša
Too many cooks spoil the broth0
-
Wrong text0
-
Ke a leboga wešo. Magagešo, a re ruteng bana ditaola re se ye natšo badimong.1
-
"Pinyana ge are ping e kwele ka ping e kgolo",mmolelo o ora tšeo bana ba di dirago ba di bone bagolong ba bona1
-
Ke a leboga wešo. Naa o ka kgona go re nyakela sa go bapela le sona ka seisemaneng goba wa se tsenya lefokong la seisemane ka ge pukuntšu ye e le ya polelopedi. Mogongwe maloko a setšhaba a ka re thuša go tšwetša seo pele!0
-
Ke tsomana le seema sa sepedi se rego mmolai wa phala ya selemo.1
-
Pharela ke yeo setšhaba sa gešo efela re re, ga e ke e tswalela mohlapeng. Thušang ka go re nyakiša seema seo. Ke gona ge re godiša le go katološa leleme la rena Re leboga botšeakarolo bja gago Sekalankoko.0
-
ke kgopela seema sa Nku0
-
Monna ke nku o llela teng. Tlhalošo ke gore le ge monna a ekwa bohloko ga a swanela go laetša maikutlo a gagwe phatlalatša. Ke senya ke realo magagešo, a re šogeng thari mogongwe yo mongwe o na le seo a se tsebago ka 'nku'.0
-
Se bone tša bo pudi kgakala gobane tša bo nku di pipilwe ka mesela.0
-
Re a leboga wešo! Hle re fe tlhalošo ya sona gape ge eba go na le sa go swana le sona ka lelemeng la Seisemane re fe sona. Re aga polelo ye ya segagešo le pukuntšu ye phelago ya Sesotho sa Leboa ya polelopedi.0
-
Affidavit ka Sesotho Sa Lebowa ke eng?0
-
Affidavit ka Sesotho Sa Lebowa ke Kenelwa goba lengwalokenelwa. Ke tšeo magegešo lena le reng?0
-
Sekalankoko bare: Mmolai wa phalana ya selemo ore go bolaya phalana e tee are phalana ga di hlokwe.
Hlaloso: O sere gobane wena o humane selo(mosomo) bonolo ware kgane le go batho ka moka go bjalo; mmatla seromo o palega manga.2
-
Nna ke rata diema tse.
1
- Sikisa dira le melapo mphago wa dira ke meets.
- Maswi manyane abo mmutla a kgotsofatsa mmutlanyana(kgabutlana).
- Kgaka ga e fofa ke ye ntsho mebala re e bona ga e hwile.
- Ekwa legare ngwana ngaka, papago o hwile ele motsabudi wa batho.
- Letshaba mokgalo le tshabela go mosehla, more wo o senago meetlwa.
-
Re a leboga Molahlegi. Re ka thaba ge o ka tsenya ditlhalošo tša diema tše ka gore Pukuntšu ye Phelago ya Sesotho sa Leboa ke ya polelopedi, ka fao re kgopela gore ge eba go na le tša go swana le tšona ka go Seisemane o re thuše ka tšona. O tloga o šomile wešo!!!0
-
Nyatsa molala e hwetse molaleng
Please give English translation0
-
Madume wešo. Ka nnete e tswaletše mohlapeng e gana ge bašemane ba tšea mohlana. Ke tšeo magagešo ga go sethokgwa seo se sa tšwego phuthi!!0
-
Mmapelo o ja serati, senyakelwa ga a se nyake.
Tlhalošo: Motho o dire se yena a se nyakago/ratago, ga a rate go botšwa gore a dire eng0
-
Re a leboga wešo ka kabelo ye o e dirilego mo lekgotleng la rena la dipoledišano. O se lahle hle, o no fela o lahlela tše dingwe go godiša polelo ye ya Sesotho sa Leboa. Mo go kgonegago, o re fe sa go swana le sona ka Seisemane ka ge pukuntšu ye e le ya polelopedi0
-
Phala tša mona marula di a tloga.
Motho ge a ile a hwetša seo a se nyakago a re go se hwetša, ga a dikadike.0
-
Re leboga go menagane wešo! Ka nnete re kgona go bona ka lena gore ge e duma go ra gore e a tloga. Re ka thaba kudu ge o ka lahlela le sa go swana le sona ka Seisemane ge eba se gona.0
-
Tlogatloga e tloga kgale modixa wa kgomo txwa le txona xakeng.
Tlhaloxo??0
-
Ke go leboga kudu ka botšeakarolo bja gago mo go pukuntšu ye. Tlhalošo ya go lebana thwii le seema se ke ye: Mang le mang o swanelwa ke go ithuta dilo e sa le o monnyane, gobane gantši ge o ka di thoma o godile di fetša di go paelela goba di go tlaba. Mogongwe magagešo, le ka iša taba ye pele ka go re fa sa go swana le sona sa Seisemane.0
-
Phiri e taga mohlabeng wabo yona.
Motho o ncha mokgwa/bo-yena gabo0
-
Ke ikgantšha ka wena wešo! A re tšweleng pele go aga setšhaba sa gešo. Ge eba go na le sa Seisemane sa go swana le sona hle re ngwalele sona ka ge pukuntšu ye ya Sesotho sa Leboa e le ya polelopedi. Šatee wee!0


text:
Dithero tša Mohlala
PHAFOGA!
Potšišo: Ke ka baka la’ng go le bohlokwa go itokišeletša dikotsi pele di etla?
Lengwalo: Die 27:12
Kgatišo e Sepedišwago: Makasine wo o bolela ka dilo tšeo re swanetšego go di dira pele kotsi e direga, nakong ya ge e direga le ge e šetše e diragetše.
RUTA BATHO THEREŠO
Potšišo: Re ka bontšha bjang gore re rata Modimo?
Lengwalo: 1Jo 5:3
Therešo: Re bontšha gore re rata Modimo ka go kwa ditaelo tša gagwe.
NA RURI BAHU BA KA PHELA GAPE? (T-35)
Potšišo: Ngwaga o mongwe le o mongwe batho ba bantši lefaseng ka moka ba dira meletlo ya go gopola bahu. Na re tla tsoga re bone batho ba gabo rena bao ba hlokofetšego?
Lengwalo: Dit 24:15
Kgatišo e Sepedišwago: Pampišana ye e hlalosa kamoo go tseba gore bahu ba tlo tsošwa go ka go holago ka gona. [Ge go kgonega, bapalela motho yoo bidio yeo e rego, Na Bahu ba tla Tsoga?]
ITIRELE THERO
Diriša mehlala ye e lego ka mo godimo go itirela thero ya gago.


text:
TABA YA LETLAKALA LA KA NTLE | KE KA BAKA LA ENG DILO TŠE MPE DI DIRAGALELA BATHO BA GO LOKA?
Dilo tše Mpe di Diragalela Batho ba go Loka
—Ka Baka La’ng?
Ka ge Jehofa Modimo * e le Mmopi wa dilo ka moka e bile e le ramatlaohle, batho ba bantši ba ka mmea molato ka selo se sengwe le se sengwe seo se diregago lefaseng, go akaretša le dilo ka moka tše mpe. Lega go le bjalo, ela hloko seo Beibele e se bolelago ka Modimo wa therešo:
“Jehofa o lokile ditseleng tša gagwe ka moka.”—Psalme 145:17.
“Ditsela tša gagwe [Modimo] ka moka ke tša toka. Ke Modimo yo a botegago, yoo go yena go se nago go hloka toka; o lokile e bile o letlile.”—Doiteronomio 32:4.
“Jehofa o na le lerato le legolo e bile ke yo a gaugelago.”—Jakobo 5:11.
Modimo ga a bake dilo tše mpe. Lega go le bjalo, na o šušumeletša gore batho ba dire dilo tše mpe? Le gatee. Mangwalo a re: “A go se be le yo a rego ge a le molekong a re: ‘Ke lekwa ke Modimo.’” Ka baka la’ng? Gobane “Modimo a ka se ke a lekwa ka dilo tše mpe le gona yena ga a leke motho le ge e le ofe.” (Jakobo 1:13) Modimo ga a leke motho le ge e le ofe ka go mo šušumeletša gore a itshware gampe. Modimo ga a bake dilo tše mpe gore di direge e bile ga a šušumeletše ba bangwe go di dira. Ke eng goba ke mang yo a ikarabelago ge dilo tše mpe di direga?
GO BA LEFELONG LE FOŠAGETŠEGO KA NAKO E FOŠAGETŠEGO
Ge Beibele e bolela lebaka leo ka lona batho ba tlaišegago, e re: “Nako le ditiragalo tšeo di sa letelwago di ba wela ka moka.” (Mmoledi 9:11) Ge dilo tšeo di sa letelwago goba dikotsi di direga, go sa šetšwe gore motho yo mongwe o kgongwa ke tšona goba go se bjalo, go ithekgile kudu gore o be a le kae ka nako yeo di diregago. Mo e ka bago nywaga e 2 000 e fetilego, Jesu Kriste o ile a bolela ka kotsi yeo e bego e akaretša batho ba 18 bao ba ilego ba bolawa ge tora e be e ba wela. (Luka 13:1-5) Ga se ba ka ba kgongwa ke kotsi yeo ka baka la tsela yeo ba bego ba phela ka yona; ba be ba fo ba ba le ka tlase ga tora ge e be e ewa. Morago bjale, tšhišinyego e tšhošago ya lefase e ile ya hlasela Haiti ka January 2010; bahlankedi ba mmušo wa Haiti ba begile gore go hwile batho ba fetago ba 300 000. Batho bao ka moka ba ile ba hwa go sa šetšwe gore e be e le bomang. Le gona bolwetši bo ka hlasela motho le ge e le ofe ka nako le ge e le efe.
Ke ka baka la’ng Modimo a sa šireletše batho ba lokilego dikotsing?
Batho ba bangwe ba ka botšiša gore: ‘Na Modimo a ka se kgone go thibela dikotsi tše bjalo gore di se direge? Na a ka se šireletše batho ba go loka dikotsing tše?’ E le gore Modimo a tsene ditaba tše gare, go be go tla ra gore o tseba ka dilo tše mpe pele ga ge di ka direga. Le ge Modimo a tloga a na le bokgoni bja go tseba bokamoso e sa le pele, potšišo yeo re swanetšego go e ela hloko še: Na Modimo o kgetha go laola matla a gagwe a sa lekanywego gore a tsebe dilo tše bjalo e sa le pele?—Jesaya 42:9.
Mangwalo a re: “Modimo wa rena o magodimong; se sengwe le se sengwe seo a ratago go se dira, o a se dira.” (Psalme 115:3) Jehofa o dira seo a bonago se le bohlokwa gore a se dire—e sego selo se sengwe le se sengwe seo a nago le bokgoni bja go se dira. Se se šoma le tabeng ya selo seo a kgethago go se bonela pele. Ka mohlala, ka morago ga gore bokgopo bo aparele metse ya bogologolo ya Sodoma le Gomora, Modimo o ile a botša mopatriareka Aborahama gore: “Ke tla theogela gona gore ke bone ge e ba sello seo se tlilego go nna e le sa therešo goba go se bjalo, le go bona ge e ba ditiro tša bona e tloga e le tše mpe. Ke nyaka go tseba seo.” (Genesi 18:20, 21) Ka nako e itšego, Jehofa o ile a kgetha go se tsebe bogolo bja bokgopo bjoo bo bego bo le metseng yeo. Ka gona, Jehofa a ka kgetha go se tsebe selo se sengwe le se sengwe e sa le pele. (Genesi 22:12) Le ka mohla se ga se bontšhe gore ga se a phethagala goba o a fokola. Ka ge “mediro ya gagwe e phethagetše,” Modimo o lekalekanya bokgoni bja gagwe bja go tseba bokamoso e sa le pele le morero wa gagwe; ga a gapeletše batho gore ba latele tsela e itšego. * (Doiteronomio 32:4) Ka gona, re ka phetha ka go re’ng? Ka gore: Modimo o kgetha gore ke dilo dife tšeo a nyakago go di tseba e sa le pele e bile o dira bjalo ka bohlale.
NA BATHO BA A IKARABELA?
Batho le bona ba a ikarabela ka bokgopo bjo bo lego gona. Ela hloko kamoo Beibele e hlalosago megato yeo e lebišago ditirong tšeo di gobatšago. E re: “Yo mongwe le yo mongwe o lekwa ka go gogwa le go goketšwa ke kganyogo ya gagwe. Ke moka kganyogo ge e gotše e tswala sebe; sebe sona ge se dirilwe se tšweletša lehu.” (Jakobo 1:14, 15) Ge batho ba kgotsofatša dikganyogo tše di sa lokago goba go ineela go direng dilo tše mpe ba tla ba le ditlamorago tše di sa kgahlišego. (Baroma 7:21-23) Ka ge histori e bontšha, batho ba ile ba dira ditiro tše di tšhošago e bile se se bakile tlaišego e kgolo. Go oketša moo, batho ba kgopo ba ka šušumeletša ba bangwe go dira dilo tše kgopo, ka go re’alo bobe bja gakala le go feta.—Diema 1:10-16.
Batho ba ile ba dira ditiro tše di tšhošago e bile se se bakile tlaišego e kgolo
Na Modimo o swanetše go tsena ditaba gare le go thibela batho go dira dilo tše mpe? Ela hloko kamoo motho a bopilwego ka gona. Mangwalo a re Modimo o bopile motho ka seswantšho sa gagwe, ka go swana le yena. Ka go re’alo, batho ba na le bokgoni bja go bonagatša dika tša Modimo. (Genesi 1:26) Batho ba na le mpho ya tokologo e bile ba ka kgetha go rata Modimo le go mmotegela ka go dira se se nepagetšego mahlong a gagwe. (Doiteronomio 30:19, 20) Ge e ba Modimo a ka gapeletša batho gore ba latele tsela e itšego, na o tla be a sa ba time mpho ya boikgethelo? Ruri batho ba be ba tla swana le metšhene yeo e hlametšwego go dira selo se itšego! Go be go tla ba bjalo ge nkabe seo re se dirago gotee le dilo ka moka tšeo di re diragalelago di be di laolwa ke go rulaganywa ga dilo e sa le pele goba seo go thwego ke Kismet. Ruri re ka thaba gore Modimo o re neile seriti ka go re dumelela gore re kgethe tsela yeo re e ratago! Lega go le bjalo, se ga se bolele gore ditlamorago le ge e le dife tšeo di bakwago ke diphošo tša batho le dikgetho tša bona tše mpe di tla dula di tshwenya batho ka mo go sa felego.
NA KARMA E BAKA TLAIŠEGO?
Ge e ba o be o ka botšiša motho yo mongwe yo a nago le setlogo sa Bohindu goba Bobudda potšišo yeo e lego letlakaleng la ka ntle la makasine wo, go molaleng gore o be o tla kwa karabo ye: “Dilo tše mpe di diragalela batho ba go loka ka baka la molao wa Karma, e lego molao woo o bolelago gore ba buna seo ba se bjetšego bophelong bja bona bja nakong e fetilego.” *
Mabapi le thuto ya Karma, ke mo go holago go ela hloko seo Beibele e se bolelago ka lehu. Serapeng sa Edene, moo batho ba thomilego gona, Mmopi o itše go motho wa pele, e lego Adama: “O ka ja wa ba wa kgotsofala ka se se tšwago sehlareng se sengwe le se sengwe sa mo serapeng. Eupša ge e le sehlare sa go tseba botse le bobe o se ke wa ja tša sona, gobane mohlang o ka jago tša sona o tla hwa lehu.” (Genesi 2:16, 17) Ge e ba Adama a se a ka a dira sebe ka go se kwe Modimo, nkabe a ile a phela ka mo go sa felego. Lehu le tlile e le kotlo ya go se kwe taelo ya Modimo. Ka gona, ge bana ba Adama ba be ba belegwa, ‘lehu le ile la aparela batho bohle.’ (Baroma 5:12) Ka go re’alo, go ka bolelwa gore “moputso woo sebe se o lefago ke lehu.” (Baroma 6:23) Le gona Beibele e hlalosa gore: “Yo a hwilego o hunologile sebeng sa gagwe.” (Baroma 6:7) Ka mantšu a mangwe, batho ga ba tšwele pele ba lefelela dibe tša bona ka morago ga gore ba hwe.
Lehono batho ba dimilione ba bolela gore bothata bja go tlaišega ga batho bo akaretša Karma. Gantši modumedi o amogela tlaišego ya gagwe gotee le ya ba bangwe ntle le go tshwenyega kudu ka yona. Eupša therešo ke gore kgopolo ye ga e nee kholofelo ya gore dilo tše mpe di tla kgaotša go direga. Madumedi a dumela gore se se fihlelelwa ka go katanela boitshwaro bjoo bo amogelago ke batho ba bantši le tsebo e kgethegilego ya Bohindu. Ke therešo gore dikgopolo tše di fapane kudu le seo Beibele e se bolelago. *
SEBAKI SE SEGOLO!
Lega go le bjalo sebaki se segolo sa bokgopo ga se batho. Sathane Diabolo, yoo peleng e bego e le morongwa yo a botegago wa Modimo, “ga se a ka a ema a tiile therešong” e bile o tlišitše sebe lefaseng. (Johane 8:44) O ile a thoma borabele kua serapeng sa Edene. (Genesi 3:1-5) Jesu Kriste o mmiditše “yo kgopo” le “mmuši wa lefase.” (Mateo 6:13; Johane 14:30) Batho ka kakaretšo ba hlokomologa ditsela tša Jehofa tše di lokilego ka go latela Sathane le go phegelela dikganyogo tša gagwe. (1 Johane 2:15, 16) Johane wa pele 5:19 e re “lefase ka moka le rapaletše matleng a yo kgopo.” Go na le dibopiwa tše dingwe tša moya tšeo di ilego tša fetoga tše kgopo gomme tša tlatša Sathane. Beibele e bontšha gore Sathane le batemona ba gagwe ba ‘timetša lefase ka moka’ gomme ba baka ‘madimabe lefaseng.’ (Kutollo 12:9, 12) Ka go re’alo, Sathane Diabolo ke yena yo a ikarabelago bakeng sa bokgopo.
Go molaleng gore Modimo ga a ikarabele ka dilo tše mpe tšeo di diragalelago batho; e bile ga se yena yo a ba tlaišago. Ka lehlakoreng le lengwe, o holofeditše go fediša bobe ka ge sehlogo se se latelago se tla bontšha.
^ ser. 3 Jehofa ke leina la Modimo bjalo ka ge le utolotšwe ka Beibeleng.
^ ser. 11 E le gore re ithute lebaka leo Modimo a ilego a dumelela bokgopo gore bo tšwele pele, bona kgaolo 11 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
^ ser. 16 E le gore o ithute ka mathomo a seo se bitšwago gore ke molao wa Karma, bona matlakala 8 go ya go 12 a poroutšha ya Go Direga’ng go Rena ge re E-hwa? yeo e gatišitšwego ke Dihlatse tša Jehofa.
^ ser. 18 Mabapi le seo Beibele e se rutago ka boemo bja bahu le kholofelo ya bona, bona kgaolo 6 le 7 pukung ya Ke Eng Seo ge e le Gabotse Beibele e se Rutago?


text:
Ditemošo tša godimo tša go ngwala gabotse
Go na le mehuta ye mentši ya go ngwala go swana le ditaodišo, mangwalo, dipego, dipolelo, diemeile tša mošomo, bjalobjalo. Go na le ditemošo? tše o ka di šomišago go kaonafatša mokgwa wo mongwe le wo mongwe wo o o šomišago wa go ngwala.
Sa mathomo o swanetše go tseba gore o ngwalela eng
Ge o thoma go tšea pene o re ke a ngwala, o swanetše go ba o tseba gore o ngwalela eng. Ga go na mohola gore o a ngwala eupša o sa tsebe gore maikemišetšo a gago a go ngwala ke afe.
Ge o ngwala taodišo goba mošomo wo o lebanego le thuto maikemišetšo a gago ke go romela tshedimošo ye e itšego le go tšweletša dintlha tše di itšego gomme mafelelong a tše ka moka wa tšweletša diphetho. Go fapana le ge o ngwalela pego ya kgwebo ka ge mo o tla nyaka go fa ditigelo tše di itšego tša ditiro. Ge o ngwala lengwalo la dingongorego maikemišetšo a gago ke go hwetša dipoelo tše di itšego gore bothata bo rarollwe.
Go bohlokwa gore nako le nako ge o ngwala o gopole maikemišetšo a gago gore o se tšwe hlogong ya taba yeo o ngwalago ka yona.
Mokgwa wo o o šomišwago go ngwala
Mo poledišanong ye nngwe le ye nngwe go na le batho ba ba itlwaetšago ka seo ba se bolelago le ka mokgwa woo ba se bolelago ka gona gore molaetša o fihle go batho bao ba bolelago le bona. Go bohlokwa gore ge o ngwala o šomiše mokgwa woo batho bao o ba ngwalelago ba tla o kwešišago le go o thabela. Mehuta ka moka ya dingwalo e na le mekgwa ya yona ya go ngwala.
Beakanya sengwalo sa gago
Sengwalo se se sa beakanywago ka tshwanelo se swana le ntlo ye e se nago polane. Sengwalo sa mohuta wo se a hlakahlakana. Gore molaetša o fihlele batho bao o ba ngwalelago gabotse, ditaba tša gago di swanetše go beakanywa ka tshwanelo le ka sebopego sa maleba.
Kgonthiša gore o ngwalela babadi e sego go ingwalela
Maikemišetšo a mongwadi yo mongwe le yo mongwe ke gore dikgopolo le tshedimošo tša gagwe di fihlelele batho ba bangwe. Nako le nako ge o ngwala o gopole gore lebaka la gago le legolo la go ngwala ke lefe. Nako ye nngwe o ka fela o lekega gomme wa ngwala tshedimošo yeo e lego bohlokwa go wena . Ka go dira seo o tla ba o senya nako ya gago le ya batho ka moka ka ge e ka se be le mohola.
Go bohlokwa go hlahla babadi ba gago
Lebaka la go re o ngwale ke go fihliša maolaetša go babadi. Ka moo go bohlokwa gore o ba hlahle gore ba kgone go bona ka moo dikarolo di tsenelenago ka gona. Mongwadi wa mmakgonthe o latelanya mafoko a gagwe le ditemana. Go bohlokwa go šomiša mantšu a go swana le ‘ka tsela yeo’ goba ‘le ge go le bjalo’ ge o rulaganya polelo ya gago.
>>Bala dikeletšo tše dingwe ka go ngwala, popopolelo, le tirišo go tšwa go Dipukuntšu tše Phelago tša Oxford>>